text:
Pitirizani ‘Kuyembekezera Moleza Mtima’
“Ndidzayembekezera moleza mtima.”
1. N’chifukwa chiyani anthufe tikhoza kutopa kuyembekezera mapeto?
NTHAWI ya mapeto a dziko la Satanali inayamba pamene Ufumu wa Mesiya unakhazikitsidwa mu 1914. Pa nkhondo imene inachitika kumwamba, Yesu anaponya Mdyerekezi ndi ziwanda zake padzikoli. (Werengani Chivumbulutso 12:7-9.) Satana amadziwa kuti “wangotsala ndi kanthawi kochepa.” (Chiv. 12:12) Koma panopa kwadutsa zaka zambiri, choncho ena angaone kuti ‘kanthawiko’ katalika kwambiri. Kodi ifeyo tatopa kuyembekezera kuti Yehova akonze zinthu?
2. Kodi tikambirana chiyani m’nkhani ino?
2 Munthu akatopa kuyembekezera akhoza kuchita zinthu mopupuluma. Kodi tingatani kuti tipitirize kuyembekezera moleza mtima? Nkhaniyi itithandiza kuchita zimenezi poyankha mafunso awa: (1) Kodi tingaphunzire chiyani pa chitsanzo cha Mika? (2) N’chiyani chidzasonyeze kuti mapeto akufika? (3) Kodi tingasonyeze bwanji kuti timayamikira kuleza mtima kwa Yehova?
KODI TIKUPHUNZIRA CHIYANI PA CHITSANZO CHA MIKA?
3. Kodi zinthu zinali bwanji mu Isiraeli m’masiku a Mika?
3 Werengani Mika 7:2-6. Mneneri Mika anaona zinthu zikusokonekera mu Isiraeli pa nkhani yotumikira Yehova. Zinafika poipa kwambiri mu ulamuliro wa Mfumu Ahazi yomwe inali yoipa kwambiri. Mika ananena kuti Aisiraeli osakhulupirikawo anali ngati “chitsamba chaminga” ndiponso “mpanda wa mitengo yaminga.” Munthu amene amadutsa paminga amabayidwa. Ndi mmene zinalili ndi Aisiraeli chifukwa munthu aliyense amene ankachita nawo zinthu, sizinkamuyendera bwino. Anthuwo anali achinyengo kwambiri moti sankagwirizananso ngakhale ndi achibale awo. Popeza Mika ankadziwa kuti sangathe kusintha zinthu, anapemphera kwa Yehova ndi mtima wonse. Ndiyeno ankayembekezera moleza mtima kuti Mulungu athetse mavutowo. Iye sankakayikira zoti Yehova akonza zinthu pa nthawi yake.
4. Kodi Akhristufe timakumana ndi mavuto ati?
4 Masiku ano, m’dzikoli mulinso anthu odzikonda. Ambiri ndi ‘osayamika, osakhulupirika ndiponso osakonda achibale awo.’ (2 Tim. 3:2, 3) Zimatipweteka kwambiri tikaona kuti anzathu akuntchito, kusukulu, komanso aneba athu ndi omva zawo zokha. Koma atumiki a Mulungu ena amakumana ndi mavuto aakulu kwambiri. Yesu ananena kuti Akhristu adzatsutsidwa ndi achibale awo. Iye anagwiritsa ntchito mawu ofanana ndi amene ali pa Mika 7:6 pofotokoza zimene zizidzachitika anthu akamva uthenga wake. Yesu anati: “Ndinabwera kudzagawanitsa anthu. Ndinabwera kudzachititsa munthu kutsutsana ndi bambo ake, mwana wamkazi kutsutsana ndi mayi ake, ndiponso mtsikana wokwatiwa kutsutsana ndi apongozi ake aakazi. Kunena zoona, adani a munthu adzakhala a m’banja lake lenileni.” (Mat. 10:35, 36) Zimakhala zopweteka kwambiri ngati munthu akunyozedwa komanso kutsutsidwa ndi achibale ake osakhulupirira. Ngati zoterezi zitachitika, tiyeni tisabwerere m’mbuyo. M’malomwake, tikhalebe okhulupirika kwa Yehova n’kumayembekezera moleza mtima kuti akonze zinthu. Tikamamupempha nthawi zonse kuti atithandize, adzatipatsa mphamvu komanso nzeru kuti tipirire.
5, 6. (a) Kodi Yehova anadalitsa bwanji Mika? (b) Kodi ndi zinthu ziti zimene Mika sanaone zikukwaniritsidwa?
5 Yehova anadalitsa Mika chifukwa choyembekezera moleza mtima kuti Yehova akonze zinthu. Mika anaona ulamuliro wa Ahazi ukutha. Anaonanso mwana wa Ahazi, dzina lake Hezekiya, akulowa ufumu n’kuyambitsanso kulambira koyera. Kudzera mwa Mika, Yehova anapereka uthenga wa chiweruzo wokhudza Samariya ndipo izi zinakwaniritsidwa pamene Asuri anawononga ufumu wakumpoto wa Isiraeli.—Mika 1:6.
6 Komatu Mika sanaone zinthu zonse zimene Yehova anamuuza kuti alosere zikukwaniritsidwa. Mwachitsanzo, iye analemba kuti: “M’masiku otsiriza, phiri la nyumba ya Yehova lidzakhazikika pamwamba pa nsonga za mapiri, ndipo lidzakwezedwa pamwamba pa mapiri ang’onoang’ono. Mitundu ya anthu idzakhamukira kumeneko. Anthu ochokera m’mitundu yosiyanasiyana adzabwera n’kunena kuti: ‘Bwerani anthu inu. Tiyeni tipite kukakwera phiri la Yehova.’” (Mika 4:1, 2) Mika anamwalira kutatsala zaka zambiri kuti ulosiwu ukwaniritsidwe. Komabe iye anakhala wokhulupirika kwa Yehova mpaka pamene anafa ngakhale kuti anthu ena ankachita zoipa. Ndiyeno pa nkhani imeneyi, Mika analemba kuti: “Mtundu uliwonse wa anthu udzayenda m’dzina la mulungu wake. Koma ife tidzayenda m’dzina la Yehova Mulungu wathu mpaka kalekale, inde mpaka muyaya.” (Mika 4:5) Mika anayembekezera moleza mtima chifukwa chakuti ankakhulupirira ndi mtima wonse kuti Yehova adzakwaniritsa malonjezo ake onse. Mneneri wokhulupirikayu ankadalira kwambiri Yehova.
7, 8. (a) N’chifukwa chiyani tiyenera kukhulupirira kwambiri Yehova? (b) N’chiyani chingathandize kuti nthawi yomwe yatsalayi tisaione kuchedwa?
7 Kodi nafenso timakhulupirira kwambiri Yehova? Palitu zifukwa zotichititsa kumukhulupirira. Taona ulosi wa Mika ukukwaniritsidwa. “M’masiku otsiriza” ano, anthu mamiliyoni ochokera m’mitundu, mafuko ndi zinenero zonse akukhamukira ‘kuphiri la nyumba ya Yehova.’ Ngakhale kuti amachokera m’mitundu imene imadana, iwo asula “malupanga awo kuti akhale makasu a pulawo” ndipo amakaniratu ‘kuphunzira nkhondo.’ (Mika 4:3) Ndi mwayi waukulutu kukhala m’gulu la anthu a Yehova okonda mtendere.
8 M’pomveka kuti timafuna Yehova atawononga dziko loipali mwamsanga. Koma kuti tiyembekezere moleza mtima, tiyenera kuona zinthu mmene Yehova amazionera. Yehova wakonza tsiku limene adzaweruza anthu onse ndipo wasankha Yesu Khristu kuti adzagwire ntchito imeneyi. (Mac. 17:31) Koma panopa, Mulungu akupereka mwayi kwa anthu onse kuti adziwe “choonadi molondola” n’kusintha moyo wawo kuti apulumuke. Moyo wa anthu ambiri, womwe ndi wamtengo wapatali, uli pangozi. (Werengani 1 Timoteyo 2:3, 4.) Tikamatanganidwa kwambiri kuphunzitsa anthu kuti adziwe bwino Mulungu, nthawi yomwe yatsalayi izidutsa mofulumira kwambiri. Posachedwapa, ndiponso mwina mosayembekezereka, tidzangoona kuti basi yatha. Pa nthawiyo, tidzasangalala kwambiri podziwa kuti tinachita khama pa ntchito yolalikira.
N’CHIYANI CHIDZASONYEZE KUTI MAPETO AKUFIKA?
9-11. Kodi lemba la 1 Atesalonika 5:3 lakwaniritsidwa? Fotokozani.
9 Werengani 1 Atesalonika 5:1-3. Posachedwapa anthu adzanena kuti: “Bata ndi mtendere!” Kuti tisapusitsidwe ndi mawu amenewa, tiyenera ‘kukhalabe maso ndiponso oganiza bwino.’ (1 Ates. 5:6) Tiyeni tikambirane zinthu zimene zikusonyeza kuti anthu adzanena mawuwo posachedwapa. Kukambirana zimenezi kungatithandize kukhalabe maso.
10 Nkhondo ziwiri zapadziko lonse zitatha, anthu ankanenanena za mtendere. Mwachitsanzo, nkhondo yoyamba yapadziko lonse itatha, bungwe la League of Nations linakhazikitsidwa n’cholinga choti pakhale mtendere. Kenako pambuyo pa nkhondo yachiwiri yapadziko lonse, bungwe la United Nations linakhazikitsidwa ndipo anthu ankaganiza kuti libweretsa mtendere. Maboma ambiri komanso atsogoleri azipembedzo akhala akudalira mabungwe amenewa kuti abweretse mtendere. Umboni wake ndi wakuti mu 1986, bungwe la United Nations linalengeza kuti chaka chimenechi ndi chaka chamtendere padziko lonse. Ndiyeno m’chakachi, atsogoleri a mayiko ambiri komanso azipembedzo anapita ku Assisi m’dziko la Italy kukapempherera mtendere limodzi ndi mtsogoleri wa tchalitchi cha Katolika.
11 Koma zimene zinachitika mu 1986 komanso pa nthawi zina sizinakwaniritse ulosi wa pa 1 Atesalonika 5:3. Tikutero chifukwa chakuti “chiwonongeko chodzidzimutsa” sichinafikebe.
12. Kodi timadziwa chiyani zokhudza kunena kuti: “Bata ndi mtendere”?
12 Kodi ndi ndani amene adzanene kuti: “Bata ndi mtendere”? Kodi atsogoleri a matchalitchi amene amati ndi achikhristu komanso a zipembedzo zina adzachita chiyani? Nanga atsogoleri a maboma adzachita zotani pa nthawi imeneyo? Malemba safotokoza zimenezi. Koma chimene tikudziwa n’chakuti kaya adzanena bwanji, mawuwo sadzakhala oona. Dziko loipali lidzakhalabe m’manja mwa Satana. Tingati lawoleratu ndipo silidzasintha. Zingakhale zomvetsa chisoni kwambiri ngati Mkhristu angakhulupirire mawu abodza ochokera kwa Satana amenewa n’kuyamba kulowerera m’nkhani za m’dzikoli.
13. N’chifukwa chiyani angelo akugwira mphepo zowononga kuti zisawombe padziko lapansi?
13 Werengani Chivumbulutso 7:1-4. Pamene tikudikira kuti lemba la 1 Atesalonika 5:3 likwaniritsidwe, angelo amphamvu akugwira mphepo za chisautso chachikulu kuti zisawombe padziko lapansi. Kodi angelowo akudikira chiyani? Yohane ananena kuti chinthu chimodzi chimene akudikira n’chakuti “akapolo a Mulungu wathu,” omwe ndi odzozedwa, adindidwe chidindo chomaliza. * Zimenezi zikadzachitika, angelowo adzasiya mphepozo kuti ziwombe. Ndiyeno kodi chidzachitike n’chiyani?
14. N’chiyani chikusonyeza kuti Babulo Wamkulu watsala pang’ono kuwonongedwa?
14 Babulo Wamkulu, yemwe ndi zipembedzo zonse zonyenga, adzawonongedwa. Pa nthawi imene adzawonongedwe, anthu sadzatha kumuthandiza. Ngakhale panopa, umboni woti adzawonongedwa posachedwapa ukuoneka. (Chiv. 16:12; 17:15-18; 18:7, 8, 21) Nkhani za m’nyuzipepala ndiponso pa TV zikusonyeza kuti anthu ayamba kale kudana ndi zipembedzo ndiponso atsogoleri ake. Komabe atsogoleri a Babulo Wamkulu amaganiza kuti zinthu zili bwinobwino. Koma adzadabwa. Mawu akuti “Bata ndi mtendere!” akadzanenedwa, atsogoleri andale a m’dziko la Satanali adzaukira zipembedzo zonyenga mwadzidzidzi n’kuziwononga. Amenewo adzakhala mapeto a Babulo Wamkulu. Tikuyembekezera mwachidwi nthawi imene zonsezi zidzachitike.—Chiv. 18:8, 10.
KODI TINGASONYEZE BWANJI KUTI TIMAYAMIKIRA KULEZA MTIMA KWA YEHOVA?
15. N’chifukwa chiyani Yehova sanawononge dzikoli mwamsanga?
15 Anthu akhala akunyoza kwambiri dzina la Yehova, koma iye akuyembekezera moleza mtima nthawi imene adzakonze zinthu. Yehova sakufuna kuti anthu amtima wabwino awonongedwe. (2 Pet. 3:9, 10) Kodi nafenso tili ndi maganizo amenewa? Tiyeni tikambirane zimene tingachite posonyeza kuti timayamikira kuleza mtima kwa Yehova pamene tsiku lake likuyandikira.
16, 17. (a) N’chifukwa chiyani tiyenera kuthandiza anthu amene asiya kutumikira Yehova? (b) N’chifukwa chiyani anthu amene asiya kutumikira Yehova ayenera kubwerera mwamsanga?
16 Thandizani anthu amene asiya kutumikira Mulungu. Yesu ananena kuti kumwamba kumakhala chisangalalo chachikulu nkhosa imodzi yotayika ikapezeka. (Mat. 18:14; Luka 15:3-7) Umenewutu ndi umboni wakuti Yehova amaganizira kwambiri anthu amene anasonyeza kuti amakonda dzina lake, ngakhale amene panopa sakumutumikira. Tikamathandiza anthu oterewa kuti abwerere m’gulu la Yehova, timachititsa kuti Yehova ndi angelo ake asangalale.
17 Kodi inuyo munasiya kutumikira Yehova? N’kutheka kuti munasiya kusonkhana ndi gulu la Yehova chifukwa chakuti m’bale kapena mlongo wina anakukhumudwitsani. Ndiye poti nthawi yadutsa tsopano, ndi bwino kudzifunsa kuti: ‘Kodi panopa zinthu zikundiyendera bwino kwambiri ndipo ndikusangalala kuposa kale? Kodi amene anandilakwira ndi Yehova kapena ndi munthu winawake yemwe si wangwiro? Kodi Yehova anachitapo chilichonse chondipweteka?’ Kunena zoona, Yehova amatichitira zabwino nthawi zonse. Ngakhale pamene sitikukwaniritsa zimene tinamulonjeza podzipereka kwa iye, amatipatsabe zinthu zabwino. (Yak. 1:16, 17) Panopa tsiku la Yehova layandikira kwambiri. Ino ndi nthawi yoti tibwerere kwa Atate wathu wachikondi Yehova komanso mumpingo wake. Ngati tikufuna kukhala otetezeka m’masiku otsiriza ano, tiyenera kuchita zimenezi.—Deut. 33:27; Aheb. 10:24, 25.
18. N’chifukwa chiyani tiyenera kumvera amene akutsogolera mumpingo?
18 Muzimvera amene akutsogolera mumpingo. Yehova ndi M’busa wachikondi amene amatitsogolera ndiponso kutiteteza. Iye wasankha Mwana wake kuti akhale M’busa Wamkulu wa nkhosa zake. (1 Pet. 5:4) M’mipingo yoposa 100,000, akulu amaweta nkhosa iliyonse ya Mulungu. (Mac. 20:28) Tikamamvera amene akutsogolera mumpingo, timasonyeza kuti timayamikira kwambiri zimene Yehova ndi Yesu amatichitira.
19. Kodi tingatsanzire bwanji zimene asilikali amachita?
19 Muzigwirizana kwambiri ndi Akhristu anzanu. N’chifukwa chiyani tiyenera kuchita zimenezi? Gulu la asilikali likakumana ndi adani, asilikaliwo amayandikana kwambiri. Izi zimathandiza kuti azitetezana ndipo sagonjetsedwa. Panopa Satana akuukira kwambiri anthu a Mulungu. Ino si nthawi yoti tizilimbana ndi Akhristu anzathu. Ndi nthawi yoti tizigwirizana kwambiri, tiziiwala zimene ena atilakwira ndipo tizisonyeza kuti timadalira Yehova yemwe akutitsogolera.
20. Kodi panopa tiyenera kuchita chiyani?
20 Tiyeni tonse tikhalebe maso ndipo tiziyembekezera Yehova. Tizidikira moleza mtima nthawi imene anthu adzanene mawu akuti “Bata ndi mtendere!” ndiponso pamene odzozedwa adzadindidwa chidindo chomaliza. Zikatero, angelo adzasiya mphepo zowononga kuti ziwombe padzikoli ndipo Babulo Wamkulu adzawonongedwa. Pamene tikuyembekezera zonsezi, tiyeni tizimvera amene akutsogolera m’gulu la Yehova. Tiyeni tiziyandikana kwambiri kuti tithe kulimbana ndi Mdyerekezi ndi ziwanda zake. Ino ndi nthawi yotsatira malangizo a wamasalimo akuti: “Limbani mtima ndipo muchite zinthu mwamphamvu, inu nonse amene mukuyembekezera Yehova.”—Sal. 31:24.
^ ndime 13 Kuti mudziwe zambiri zokhudza kusiyana pakati pa kudindidwa koyamba kwa adzozedwa ndiponso komaliza, onani Nsanja ya Olonda ya January 1, 2007, tsamba 30 ndi 31.


c: text/html

text:
MBIRI YA MOYO WANGA
Zinthu Zosaiwalika pa Utumiki Wanga
Mu 1947, ansembe achikatolika ku Santa Ana m’dziko la El Salvador ankafuna kusokoneza a Mboni za Yehova. Abale akuchita Phunziro la Nsanja ya Olonda m’nyumba ya amishonale, anyamata ena anaponya zimiyala pakhomo lomwe linali losatseka. Ndiye kunabwera ansembe ndi gulu la anthu. Ena anatenga miyuni ndipo ena ananyamula zifaniziro. Anaponya miyala panyumbayo kwa maola awiri uku akufuula kuti: “Mariya akhale kwamuyaya! Yehova afe!” Iwo ankafuna kuti amishonale athawe m’tauniyo. Izi zinachitika zaka 67 zapitazo ndipo ine ndinali m’nyumbayo. *
NKHANI imene ndafotokozayi inachitika patangotha zaka ziwiri kuchokera pamene ine ndi Evelyn Trabert tinamaliza maphunziro a kalasi ya nambala 4 ya Sukulu ya Giliyadi Yophunzitsa Baibulo. Pa nthawiyo sukuluyi inkachitikira pafupi ndi mzinda wa Ithaca ku New York. Anatitumiza kukatumikira ku Santa Ana m’dziko la El Salvador. Koma ndisanapitirize kufotokoza za umishonale umene ndinachita kwa zaka pafupifupi 29, ndikufuna kuti ndinene zimene zinandithandiza kuyamba umishonale.
ZIMENE ZINANDITHANDIZA KUTI NDITUMIKIRE YEHOVA
Bambo ndi mayi anga anali John ndi Eva Olson ndipo ankakhala mumzinda wa Spokane ku Washington m’dziko la United States. Ine ndinabadwa mu 1923. Makolowa anali achipembedzo cha Lutheran koma sankagwirizana ndi mfundo yoti Mulungu wachikondi angawotche anthu. (1 Yoh. 4:8) Bambo anga ankagwira ntchito kubekale ndipo tsiku lina mnzawo kuntchitoko anawauza kuti Baibulo silinena zoti Mulungu amawotcha anthu. Nthawi yomweyo makolo anga anayamba kuphunzira ndi Mboni za Yehova ndipo anadziwa zimene zimachitika munthu akamwalira.
Pa nthawiyo ndinali ndi zaka 9 zokha koma ndinkamva makolo anga akuyamikira kwambiri zimene ankaphunzira m’Baibulo. Iwo anasangalala kwambiri atadziwa kuti dzina la Mulungu ndi Yehova komanso atazindikira kuti Mulunguyo si Utatu. Ndinayamba kuphunzira kwambiri mfundo za m’Malemba ndipo ‘choonadi chinayamba kundimasula.’ (Yoh. 8:32) Nthawi zonse ndimasangalala ndikamaphunzira Baibulo ndipo kuliphunzira sikunditopetsa ngakhale pang’ono. Ndinali wamanyazi koma ndinkapita ndi makolo anga kokalalikira. Makolowo anabatizidwa mu 1934 pomwe ine ndinabatizidwa mu 1939 ndili ndi zaka 16.
Ndiyeno mu 1940 makolo anga anagulitsa nyumba ndipo tonse tinayamba upainiya ku Idaho. Tinkachita lendi chipinda china chimene chinali pamwamba pa malo okonzera magalimoto. Abale ndi alongo ankasonkhananso m’nyumba yathuyo. Pa nthawiyo, mipingo yambiri inalibe Nyumba za Ufumu ndipo abale ankangochita lendi nyumba n’kumasonkhanamo.
Mu 1941, ine ndi makolo anga tinapita kumsonkhano waukulu mumzinda wa St. Louis ku Missouri. Ndiyeno Lamlungu lake analitchula kuti ndi “Tsiku la Ana” ndipo ana tonse, a zaka za pakati pa 5 ndi 18, tinauzidwa kuti tikhale kutsogolo. M’bale Joseph F. Rutherford atafika pachimake pa nkhani yake anatiuza kuti: “Ana nonsenu . . . amene mwavomereza kumvera Mulungu ndi Mfumu yake imirirani!” Ndiyeno tonse titaimirira, m’baleyo anati: “Taonani mboni zatsopano za Ufumu zopitirira 15,000!” Izi zinachititsa kuti nditsimikize mumtima mwanga zochita upainiya.
KUMENE TINATUMIKIRA
Patangodutsa miyezi yochepa kuchokera pamene tinachita msonkhanowu, ine ndi makolo anga tinasamukira mumzinda wa Oxnard, kum’mwera kwa California. Tinauzidwa kuti tikayambitse mpingo mumzindawu. Koma tinkakhala mukalavani yokhala ndi bedi limodzi basi. Madzulo alionse ndinkakonza malo anga ogona pamwamba pa tebulo limene tinkadyera. Apatu zinthu zinasintha kwambiri chifukwa kwathu ndinali ndi chipinda changachanga.
Titangotsala pang’ono kufika ku California, dziko la Japan linaphulitsa mabomba ku Pearl Harbor ku Hawaii. Izi zinachitika pa December 7, 1941 ndipo tsiku lotsatira dziko la United States linalowerera nkhondo yachiwiri ya padziko lonse. Asilikali a ku Japan ankazungulira pa sitima zankhondo m’mphepete mwa nyanja ku California n’cholinga choti aphulitse mabomba. Choncho akuluakulu a boma ananena kuti aliyense asayatse magetsi usiku kuti asilikaliwo asaone malo oti aphulitse mabombawo.
Ndiyeno mu September 1942, tinapita ku msonkhano wakuti “Dziko Latsopano Lolamulidwa ndi Mulungu” mumzinda wa Cleveland ku Ohio. Ku msonkhanowu, M’bale Nathan H. Knorr anakamba nkhani ya mutu wakuti: “Kodi Padzikoli Padzakhala Mtendere?” M’nkhaniyi anagwiritsa ntchito Chivumbulutso chaputala 17, pamene Baibulo limafotokoza za “chilombo” chimene “chinalipo, tsopano palibe, komabe chili pafupi kutuluka kuphompho.” (Chiv. 17:8, 11) M’bale Knorr anafotokoza kuti “chilombo” chikuimira bungwe la League of Nations limene linasiya kugwira ntchito mu 1939. Ndiyeno Baibulo linaneneratu kuti bungwe lina lidzalowa m’malo mwa League of Nations ndipo lidzachititsa kuti pakhale mtendere pang’ono. Mu 1945, nkhondo yachiwiri ya padziko lonse inatha ndipo kunapangidwa bungwe la United Nations. Apa zinali ngati “chilombo” chija chatuluka kuphompho. Pa nthawiyi, a Mboni za Yehova anayamba kugwira ntchito yolalikira mwakhama ndipo gulu linakula kwambiri.
Ulosi umenewu unandithandiza kudziwa za m’tsogolo. Nditamva chilengezo choti Sukulu ya Giliyadi iyamba chaka chotsatira, ndinayamba kulakalaka zokhala mmishonale. Mu 1943, ndinapemphedwa kuti ndizikachita upainiya mumzinda wa Portland ku Oregon. Tinkagwiritsa ntchito galamafoni kuti anthu amve nkhani zochokera m’Baibulo kenako tinkawapatsa mabuku ofotokoza za Ufumu wa Mulungu. Chaka chonsecho ndinkangokhalira kulakalaka kuti ndikhale mmishonale.
Mu 1944, ndinasangalala kwambiri nditaitanidwa ku Giliyadi limodzi ndi Evelyn Trabert, yemwe anali mnzanga wapamtima. Kwa miyezi 5, alangizi athu anatisonyeza zimene tingachite kuti tizisangalala kwambiri pophunzira Baibulo. Tinadabwa kuona kuti alangiziwo anali odzichepetsa kwambiri. Nthawi zina, tikamadya, iwo ankaperekera chakudya. Ndiyeno tinamaliza maphunzirowo pa January 22, 1945.
NDINAYAMBA UMISHONALE
Ine, Evelyn ndiponso Leo ndi Esther Mahan tinafika ku El Salvador mu June 1946. Anthu ambiri ankafuna kumva uthenga wabwino moti zinali ngati m’munda “mwayera kale ndipo m’mofunika kukolola.” (Yoh. 4:35) Tinali ndi msonkhano woyamba ku Santa Ana ndipo tinagwira mwakhama ntchito yoitanira anthu kuti adzamve nkhani ya onse. Tinasangalala kuona anthu pafupifupi 500 atafika. Patangodutsa mlungu umodzi, zimene ndafotokoza kumayambiriro kwa nkhaniyi zinachitika ndipo zinasonyeza kuti ansembe anakwiya kwambiri. Koma sitinathawe m’tauniyo, m’malomwake tinkafunitsitsa kukhalabe kuti tithandize anthu amene ankafuna kuphunzira. Ansembe ankaletsa anthu kuwerenga Baibulo ndipo ambiri sakanatha kuligula. Koma anthuwo ankafunitsitsa kuphunzira. Iwo anasangalala kwambiri kuona kuti tikuphunzira Chisipanishi n’cholinga choti tiziwaphunzitsa za Mulungu woona komanso za Paradaiso amene walonjeza.
Munthu wina amene ndinayamba kuphunzira naye anali Rosa Ascencio. Atayamba kuphunzira Baibulo, anasiyana ndi mwamuna amene ankakhala naye. Ndiyeno mwamunayo anayambanso kuphunzira. Iwo anakwatirana mwalamulo, kenako n’kubatizidwa ndipo anayamba kutumikira Yehova mwakhama. Pa anthu am’dzikoli, Rosa anali woyamba kuchita upainiya mumzinda wa Santa Ana. *
Rosa anali ndi golosale ndipo akafuna kulowa mu utumiki, ankaitseka podziwa kuti Yehova amuthandiza kupeza zofunika pa moyo. Akatsegulanso patapita maola ochepa, ankadabwa kuona makasitomala ambirimbiri akubwera kudzagula zinthu. Iye anaona lemba la Mateyu 6:33 likukwaniritsidwa ndipo ankatumikira Mulungu mokhulupirika mpaka pamene anamwalira.
Tinkachita lendi nyumba ya munthu wina wogwira ntchito yapamwamba. M’nyumbayo tinkakhalamo amishonale 6. Ndiyeno tsiku lina, wansembe anamuuza kuti amuchotsa mumpingo akapitiriza kutilola kuti tizikhala m’nyumba yake. Koma munthuyo ankanyansidwa ndi zochita za ansembewo moti anakana zimene anamuuzazo. Anauzanso wansembeyo kuti sangadandaule ngati atamuchotsa. Ndipo anatiuza kuti tikhoza kumakhalabe m’nyumbayo.
MUNTHU WOLEMEKEZEKA ANAKHALA WA MBONI
Kulikulu la dziko la El Salvador, mmishonale wina ankaphunzira ndi mkazi wina dzina lake Paulina. Mwamuna wake anali Baltasar Perla ndipo anali katswiri wa zomangamanga. Mwamunayu anali wabwino kwambiri koma anasiya kukhulupirira Mulungu chifukwa choona chinyengo cha atsogoleri achipembedzo. Ndiyeno itafika nthawi yomanga ofesi ya nthambi, Baltasar anadzipereka kuti alembe mapulani ake komanso kumanga ofesiyo kwaulere. Anachita zimenezi ngakhale kuti pa nthawiyo sanali Mboni.
Iye atagwira ntchito ndi Mboni pomanga ofesiyo, anazindikira kuti wapeza chipembedzo choona. Anabatizidwa pa July 22, 1955 ndipo pasanapite nthawi yaitali mkazi wakeyo anabatizidwanso. Ali ndi ana awiri ndipo onse akutumikiranso Yehova mokhulupirika. Mwana wawo wamwamuna, dzina lakenso Baltasar, watumikira ku Beteli ya ku Brooklyn kwa zaka 49 ndipo panopa ali mu Komiti ya Nthambi ya ku United States. *
Titayamba kuchita misonkhano yachigawo kulikulu la dzikoli, M’bale Perla anatithandiza kupeza mwayi wogwiritsa ntchito bwalo lamasewero. Poyamba tinkangogwiritsa ntchito mipando yochepa ya m’bwaloli. Koma chaka chilichonse anthu ankawonjezeka moti tinkadzazamo mpaka ena kusowa pokhala. Pa misonkhanoyi ndinkakumana ndi anthu amene ndinkaphunzira nawo Baibulo. Ndinkasangalala kwambiri anthu amene ndinawaphunzitsawo akamandisonyeza anthu amene iwonso anawaphunzitsa. Zinali ngati ndikuona zidzukulu zanga.
Pa msonkhano wina, mbale wina anabwera n’kunena kuti akufuna alape. Ndinadabwa kwambiri chifukwa sindinkamudziwa. Ndiyeno anati: “Ndine mmodzi mwa anyamata amene ankaponya miyala ku Santa Ana kuja.” Pa nthawiyi anali atayamba kutumikira Yehova. Ndinasangalala koopsa. Zinanditsimikizira kuti kuchita utumiki wa nthawi zonse n’kwabwino kwambiri kuposa ntchito iliyonse.
NDIKUSANGALALA NDI ZIMENE NDINASANKHA
Ndinachita umishonale ku El Salvador kwa zaka pafupifupi 29. Poyamba ndinali ku Santa Ana, kenako ku Sonsonate, kenako ku Santa Tecla ndipo pomaliza ndinapita kulikulu la dzikoli. Makolo anga anali okhulupirika koma anayamba kuvutika chifukwa cha ukalamba. Ndiyeno mu 1975 ndinaganiza zosiya umishonale n’kubwerera ku Spokane kuti ndikawathandize. Ndinasankha zimenezi pambuyo popemphera kwambiri.
Bambo anga anamwalira mu 1979. Ndiyeno ndinkasamalira mayi anga koma thupi lawo linkangofookabe. Ndinapitiriza kuwasamalira kwa zaka 8 ndipo anamwalira ali ndi zaka 94. Pa nthawi imeneyi ndinkatopa kwambiri ndipo zinkandisokoneza maganizo. Chifukwa choda nkhawa, ndinayamba kudwala mashingozi. Koma ndinkapemphera kwambiri ndipo Yehova ankandilimbitsa mtima moti ndinapirira bwinobwino. Zinali ngati Yehova akundiuza kuti ‘adzanditenga, kundinyamula ndiponso kundipulumutsa mpaka kukalamba.’—Yes. 46:4.
Mu 1990, ndinasamukira mumzinda wa Omak ku Washington. Kumeneko ndinasangalala kulalikiranso anthu olankhula Chisipanishi ndipo ambiri amene ndinaphunzira nawo anabatizidwa. Chifukwa choona kuti ndikuvutika kusamalira nyumba yanga ndinasamuka ku Omak mu November 2007. Ndinakakhala m’nyumba yaing’ono m’tauni yapafupi yotchedwa Chelan. Ndimayamikira zimene abale ndi alongo mumpingo wachisipanishi amachita pondisamalira. Palibe anthu okalamba ena mumpingowu choncho onse amandiona ngati agogo awo.
Ndinasankha kuti ndisakwatiwe kapena kukhala ndi ana n’cholinga choti ndizitumikira Yehova “popanda chododometsa.” (1 Akor. 7:34, 35) Ngakhale zili choncho, ndili ndi abale ndi alongo ambiri amene ali ngati ana anga. Ndinazindikira kuti m’dziko lakaleli sitingakhale ndi zonse zimene tikufuna. Choncho ndinaona kuti kutumikira Yehova ndi mtima wonse ndi chinthu chofunika kuika pa malo oyamba. M’dziko latsopano tidzakhala ndi nthawi yambiri yochita zinthu zambiri zosangalatsa. Lemba limene ndimakonda kwambiri ndi Salimo 145:16 limene limalonjeza kuti Yehova ‘adzakhutiritsa zokhumba za chamoyo chilichonse.’
Panopa ndili ndi zaka 91 koma ndidakali ndi thanzi labwino ndipo ndikuchitabe upainiya. Ndimaona kuti upainiya umandithandiza kuchita zinthu ngati wachinyamata komanso kukhala ndi cholinga. Pamene ndinkafika ku El Salvador ntchito yolalikira inali itangoyamba kumene. Ngakhale kuti Satana wakhala akuyesetsa kusokoneza ntchitoyi, m’dzikoli muli ofalitsa oposa 39,000. Zimenezi zalimbitsa kwambiri chikhulupiriro changa. Zikuonekeratu kuti mzimu wa Yehova ukuthandiza anthu ake.
^ ndime 4 Onani Buku Lapachaka la Mboni za Yehova lachingelezi la 1981, tsamba 45 ndi 46.
^ ndime 19 Onani nkhani yake mu Buku Lapachaka lachingelezi la 1981, tsamba 41 ndi 42.
^ ndime 24 Onani Buku Lapachaka lachingelezi la 1981, tsamba 66 mpaka 67 ndiponso tsamba 74 mpaka 75.

robotstxt: allowed

filter: keep


text:
Buku Lapachaka la Mboni za Yehova la 2014
Werengani zochitika zapadera zochokera kumayiko a Sierra Leone ndi Guinea komanso zinthu zolimbikitsa zimene zachitika padziko lonse.
Lemba la Chaka cha 2014
Lemba lathu la chaka cha 2014 ndi lakuti “Ufumu Wanu Ubwere.”—Mateyu 6:10
Kalata Yochokera ku Bungwe Lolamulira
Mulimbikitsidwa kwambiri mukawerenga kalata yachikondiyi yochokera ku Bungwe Lolamulira.
Gulu la Yehova Likupita Patsogolo
Mmene ntchito yosamutsa likulu lathu kuchoka ku New York City ikuyendera, zikusonyezeratu kuti Yehova akutitsogolera.
WEBUSAITI YA JW.ORG—Ikuchitira “Umboni ku Mitundu Yonse”
Webusaiti yathu ikuthandiza kuti anthu a “mitundu yonse” amve uthenga wabwino wa Ufumu wa Mulungu.”
Akusangalala ndi LAIBULALE YA PA INTANETI ya Watchtower
Anthu amene akugwiritsa ntchito laibulale imeneyi anatitumizira makalata oyamikira.
Ana Akusangalala ndi Mavidiyo a Makatuni
Werengani nkhaniyi kuti muone mmene mavidiyowa akuthandizira ana ndiponso mabanja padziko lonse.
Chionetsero Chosangalatsa cha Mbiri ya Mboni za Yehova
Werengani nkhaniyi kuti mumve za chionetsero chatsopano cha mbiri ya Mboni za Yehova komanso zina zimene zachitikira Akhristu.
Lipoti la Milandu
Malipoti a milandu yochokera m’mayiko 12 amenewa akusonyeza kuti mayiko ambiri akupha ufulu wolambira wa Mboni za Yehova.
Malipoti Apadera—Zochitika M’mayiko Osiyanasiyana
A Mboni za Yehova akuyesetsa kumanga malo abwino olambirira Mulungu.
Mwambo Wopereka Nthambi
Onani zinthu zina zosangalatsa zimene zinachitika pa mwambowu m’mayikowo
Africa
Anthu ambiri ku Africa akuphunzira Baibulo ndipo akusintha kwambiri makhalidwe awo. Werengani za munthu amene anasiya kumwa mowa mwauchidakwa komanso kusuta ndudu 60 patsiku.
North ndi South America
Nkhanizi zikusonyeza kuti ntchito yolalikira imayenda bwino ngati timathandiza ena komanso timalalikira ngakhale kuti timatsutsidwa.
Asia ndi Middle East
Khama limene abale akusonyeza pa ntchito yolalikira likubala zipatso. Werengani nkhaniyi kuti muone zimene munthu wina anachita kuti athandize munthu yemwe ndi wosamva, wosaona komanso wosalankhula, kuti adziwe zoti Mulungu amamukonda.
Europe
Anthu amadana ndi Mboni chifukwa cha zabodza zomwe anauzidwa. Werengani nkhaniyi kuti mudziwe mmene pulogalamu ya pawailesi inathandizira anthu kuti asiye kudana ndi Mboni za Yehova.
Oceania
Kulemba makalata ndi njira ina yomwe choonadi cha m’Baibulo chikufalitsidwira mumzinda wa Christchurch ku New Zealand. N’chifukwa chiyani ena amatchula makalatawa kuti “Makalata Ochokera kwa Mulungu?”
Mfundo Zachidule Zokhudza Mayiko a Sierra Leone ndi Guinea
Werengani kuti mudziwe mmene mayikowa alili, anthu ake, chipembedzo komanso zilankhulo.
Kuyambira mu 1915 mpaka 1947 Kale (Gawo 1)
Mu Mboni yobatizidwa inafika ku Freetown ndipo anthu ambiri ankafuna kuphunzira Baibulo.
Kuyambira mu 1915 mpaka 1947 Kale (Gawo 2)
Atsogoleri achipembedzo ankafuna kusokoneza anthu a Mulungu koma Yehova ‘anawabwezera zoipa zawo.’
Kuyambira mu 1915 mpaka 1947 Kale (Gawo 3)
Abale ndi alongo a mumpingo wa ku Freetown “anatanganidwa kwambiri ndi ntchito yolalikira mawu a Mulungu.”
“Mufa Chaka Chisanathe”
Kawiri pa mlungu, Zachaeus ankayenda mtunda wa makilomita 8 kudutsa phiri, kuti akasonkhane ndi Mboni za Yehova. Kodi anadziwa bwanji kuti wapeza chipembedzo choona?
Anamupatsa Dzina Loti “Baibulo” Brown
William R. Brown analalikira kuzilumba za Caribbean ndi ku West Africa. Werengani kuti mudziwe chifukwa chake ankaona kuti ali ndi mwayi waukulu kwambiri.
Kuyambira mu 1945 mpaka 1990 ‘Kuthandiza Anthu Kukhala Olungama’—Dan. 12:3. (Gawo 1)
Ntchito yolalikira inawonjezeka kwambiri. Amishonale anathandiza anthu ambiri kuyamba kuphunzira choonadi.
Ankafunitsitsa Kuionera
Mu 1956, filimu ya ‘The New World Society in Action’ inaonetsedwa ku Freetown, Sierra Leone. Kodi anthu anabwera kudzaionera?
Kuyambira mu 1945 mpaka 1990 ‘Kuthandiza Anthu Ambiri Kukhala Olungama’—Dan. 12:3. (Gawo 2)
Anthu ku Sierra Leone amadziwa kuti Mboni za Yehova zimalemekeza ukwati.
Kuyambira mu 1945 mpaka 1990 ‘Kuthandiza Anthu Ambiri Kukhala Olungama—Dan. 12:3. (Gawo 3)
N’chifukwa chiyani anthu andale amene anali m’gulu la Poro ankafuna kuti boma liletse ntchito ya Mboni za Yehova?
Magulu Ochita Zamizimu
Kodi anthu a ku West Africa amakhudzidwa bwanji ndi zochita za maguluwa?
Kuyambira mu 1945 mpaka 1990 ‘Kuthandiza Anthu Ambiri Kukhala Olungama’—Dan. 12:3. (Gawo 4)
Pothandiza anthu kutumikira bwino Mulungu, mipingo imachita makalasi ophunzitsa kuwerenga ndi kulemba. Popeza kuti anthu ambiri anaphunzira kuwerenga, panafunika kumasulira mabuku ambiri.
Baji Yawo Inali Ngati Pasipoti
Kodi zinatheka bwanji kuti abale akachite nawo msonkhano m’dziko la Guinea ngakhale kuti analibe ziphaso kapena mapasipoti?
Yehova Wandithandiza
Jay Campbell, yemwe ndi wolumala, ankafuna kupita ku phunziro la Baibulo la mpingo. Iye ananena kuti adzayenda yekha pogwiritsa ntchito matabwa ake. Kodi anatha kupita?
Kuyambira mu 1991 mpaka 2001 ‘Ng’anjo ya Masautso’—Yes. 48:10 (Gawo 1)
Pa nthawi ya nkhondo, a Mboni komanso anthu ena analandira chithandizo komanso kulimbikitsidwa ndi Malemba. N’chiyani chinawathandiza kukhala olimba mtima?
Kuyambira mu 1991 mpaka 2001 ‘Ng’anjo ya Masautso’—Yes. 48:10 (Gawo 2)
Pa nthawi ya nkhondo, a Mboni za Yehova “anapitiriza mwakhama kuphunzitsa ndi kulengeza uthenga wabwino.”
Kusiya Usilikali N’kuyamba Upainiya Wokhazikika
Mnyamata wina, yemwe anali m’gulu la zigawenga, anakumbukira kuti anthu anamulandira bwino pamene anapita ku msonkhano wa Mboni za Yehova. N’chiyani chinamulimbikitsa kusintha?
Tinapulumuka M’manja mwa Zigawenga
Nkhondo itayamba mu 1991, abale ndi alongo ambiri anapulumuka m’manja mwa zigawenga zomwe zinkapha anthu ku Pendembu. Kodi zinatheka bwanji?
Wa Nsanja ya Olonda
Kodi m’bale wina ankatha bwanji kunyamula zinthu ku Freetown kukapereka kwa abale ku Conakry m’dziko la Guinea pa nthawi ya nkhondo?
Ndinapeza Chinthu Chamtengo Wapatali Kuposa Dayamondi
Tamba Josiah asanakhale wa Mboni ankagwira ntchito mumgodi wa dayamondi. N’chifukwa chiyani amanena kuti anapeza chinthu chamtengo wapatali kuposa dayamondi?
Kuyambira mu 2002 mpaka 2013 (Gawo 1)
Nkhondo yapachiweniweni itatha, mipingo inakhazikitsidwa, Nyumba za Ufumu zinamangidwa ndipo apainiya apadera anatumizidwa kumene kunalibe Mboni zambiri.
Kuyambira mu 2002 mpaka 2013 (Gawo 2)
A Mboni za Yehova m’mayiko awiriwa akukhulupirira kuti anthu ambiri ayamba kuphunzira Baibulo.
Tinkafunitsitsa Kutumikira Yehova
Philip Tengbeh ndi mkazi wake anathawa kuti asaphedwe pamene zigawenga anabwera mumzinda wa Koindu kumene ankakhala. Iwo anathandiza kumanga Nyumba za Ufumu zokwana 5 pamene ankakhala m’makampu a anthu othawa kwawo.
Ndinayamba Kulikonda Kwambiri Dziko la Sierra Leone
Cindy McIntire wakhala akutumikira monga mmishonale ku Africa kuyambira mu 1992. Iye akufotokoza chifukwa chake amakonda kwambiri kulalikira ku Sierra Leone.
Zimene Zinachitika Zaka 100 Zapitazo—1914
1914, chaka chimene Ophunzira Baibulo ankachilengeza, tsopano chinafika.


text:
Pakuti loyamba la May, antchito ochokera kumayiko tsiku ife anamasulidwa kwambiri yaitali overdue ndi mwachidwi, buku la 0.9.9.0.
Kodi uwu wabwino Baibulo kwa?
Choyamba – kuthandiza Baidu, ndi Chinese kufufuza chimphona amenenso ndi injini yomasulira, ndi kuthandiza Chikantonizie amene ali m'malo mwapadera injini izi. Chinthu china n'chakuti ndi injini izi, Websites amene ndinkakhala nalo ku China angathe kutenga kupeza ntchito yomasulira injini.
Chachiwiri – ife anakonza panopa ofunika kupatula kuthandizira Google ndi Yandex, choncho makamaka iwo ntchito kachiwiri tsopano. Choncho ngati masamba angapo mu malo sanali anawamasulira, Baibulo latsopanoli akukuphimbanibe inu. A m'zinenero zochepa adaonjezeredwa pochita.
Chachitatu – zambiri kusintha, kuwonjezapo ndi cholakwika kulewerana pozungulira. Eya, tiyenera kukonza zolembedwa ndi FAQ ena.
Nchifukwa chiyani muli kuwerenga? Basi Sinthani lero, ndi ntchito mawa!


text:
ZIMENE BAIBULO LIMANENA
Chikhulupiriro
Koperani
Anthu ena omwe amati ndi opemphera sadziwa kuti “chikhulupiriro” chimatanthauza chiyani. Ndiyeno kodi chikhulupiriro n’chiyani, nanga n’chofunika bwanji?
Kodi chikhulupiriro n’chiyani?
ZIMENE ANTHU ENA AMANENA
Anthu ambiri amaganiza kuti munthu yemwe ali ndi chikhulupiriro amangokhulupirira chilichonse popanda umboni wokwanira. Mwachitsanzo, anthu ena opemphera anganene kuti amakhulupirira Mulungu. Koma atati afunsidwe chifukwa chimene amakhulupirira Mulungu angayankhe kuti ndi zomwe anaphunzitsidwa kuyambira ali aang’ono kapenanso kuti n’zimene akhala akumva. Izi zikusonyeza kuti kukhala ndi chikhulupiriro n’kosiyana ndi kungokhulupirira zinthu zopanda umboni.
ZIMENE BAIBULO LIMANENA
“Chikhulupiriro ndicho chiyembekezo chotsimikizika cha zinthu zoyembekezeredwa, umboni wooneka wa zinthu zenizeni, ngakhale kuti n’zosaoneka.” (Aheberi 11:1) Munthu yemwe akuyembekezera zinazake ayenera kukhala ndi zifukwa zokwanira zosonyeza kuti zomwe akuyembekezerazo zidzachitikadi. Mawu achigiriki omwe anawamasulira kuti “chiyembekezo chotsimikizika” amatanthauza zinthu zambiri osati kungokhala ndi maganizo ofuna zinthu zabwino kapena kuyembekezera zinthu zosatheka. Choncho munthu amene ali ndi chikhulupiriro amakhala ndi umboni wokwanira wa zinthu zomwe akuyembekezerazo.
“Makhalidwe a Mulungu osaoneka ndi maso akuonekera bwino. Makhalidwe a Mulungu amenewa, ngakhalenso mphamvu zake zosatha ndiponso Umulungu wake, zikuonekera m’zinthu zimene anapanga.”—Aroma 1:20.
Kodi kukhala ndi chikhulupiriro n’kofunika bwanji?
ZIMENE BAIBULO LIMANENA
“Popanda chikhulupiriro n’zosatheka kukondweretsa Mulungu. Pakuti aliyense wofika kwa Mulungu ayenera kukhulupirira kuti iye alikodi, ndi kuti amapereka mphoto kwa anthu omufunafuna ndi mtima wonse.”—Aheberi 11:6.
Monga tanenera kale, anthu ambiri amakhulupirira Mulungu chifukwa choti ndi zimene anaphunzitsidwa basi. Mwachitsanzo, ena amanena kuti ndi zomwe anaphunzitsidwa kuyambira ali aang’ono. Koma Mulungu amafuna kuti amene amamulambira azikhulupirira kuti iye alikodi komanso kuti amawakonda. N’chifukwa chake Baibulo limatilimbikitsa kuti tizifunafuna Mulungu mwakhama n’cholinga choti timudziwe bwino.
“Yandikirani Mulungu, ndipo iyenso adzakuyandikirani.”—Yakobo 4:8.
Kodi mungatani kuti mukhale ndi chikhulupiriro?
ZIMENE BAIBULO LIMANENA
Baibulo limanena kuti: “Munthu amakhala ndi chikhulupiriro chifukwa cha zimene wamva.” (Aroma 10:17) Choncho kuti munthu akhale ndi chikhulupiriro, ayenera ‘kumva’ zimene Baibulo limaphunzitsa zokhudza Mulungu. (2 Timoteyo 3:16) Kuphunzira Baibulo kungakuthandizeni kupeza mayankho a mafunso ofunika kwambiri monga akuti: Kodi Mulungu ndi ndani? Kodi pali umboni wotani wosonyeza kuti alikodi? Kodi Mulungu amatiganiziradi? Kodi Mulungu amafuna kuti moyo udzakhale wotani m’tsogolo?
A Mboni za Yehova angakuthandizeni kudziwa zimene Baibulo limaphunzitsa. Komabe monga momwe timanenera pawebusaiti yathu ya jw.org, “Timasangalala kuphunzitsa anthu Baibulo, koma sitiwakakamiza kuti alowe chipembedzo chathu. M’malomwake, timawafotokozera mwaulemu zimene Baibulo limanena, ndipo timazindikira kuti munthu aliyense ali ndi ufulu wosankha zimene akufuna kuti azikhulupirira.”
Komanso kuti munthu akhale ndi chikhulupiriro ayenera kuwerenga Baibulo ndiponso kutsimikizira payekha kuti zimene akuwerengazo ndi zoona. Mukamachita zimenezi, mudzafanana ndi anthu ena amene ankaphunzira za Mulungu m’nthawi ya atumwi. Anthuwo “analandira mawu a Mulungu ndi chidwi chachikulu kwambiri, ndipo tsiku ndi tsiku anali kufufuza Malemba mosamala kuti atsimikizire ngati zimene anamvazo zinalidi zoona.”—Machitidwe 17:11.
“Pakuti moyo wosatha adzaupeza akamaphunzira ndi kudziwa za inu, Mulungu yekhayo amene ali woona, ndi za Yesu Khristu, amene inu munamutuma.”—Yohane 17:3.
Onaninso
Kodi Mungatani Kuti Muyandikire Mulungu?
Werengani nkhaniyi kuti mudziwe ngati Mulungu amamvetsera mapemphero onse, mmene tiyenera kupempherera, komanso zinthu zina zimene tingachite kuti tiyandikire Mulungu.
Kodi Tingapeze Kuti Mayankho a Mafunso Ofunika Kwambiri Okhudza Moyo?
Kodi mungawapeze kwa asayansi, kwa anthu anzeru kapena m’Baibulo?
Kodi Phunziro la Baibulo N’chiyani?
Pezani mayankho a mafunso okhudza phunziro la Baibulo laulere.


text:
KUCHEZA NDI | ELDAR NEBOLSIN
Katswiri Woimba Piyano Akufotokoza za Chikhulupiriro Chake
Eldar Nebolsin amakhala ku Uzbekistan ndipo ndi woimba wodziwika padziko lonse kuti amaimba bwino piyano. Iye anaimbapo ku London, Moscow, St. Petersburg, New York, Paris, Rome, Sydney, Tokyo, ndi ku Vienna. Eldar anakulira ku Soviet Union ndipo sankakhulupirira Mulungu. Koma kenako anadziwa kuti kuli Mulungu ndiponso kuti Mulunguyo ndi amene analenga anthu. Mtolankhani wa Galamukani! anacheza naye kuti adziwe za chikhulupiriro chake komanso za luso lake loimba.
Kodi munayamba bwanji kuimba?
Makolo anga onse amaimba piyano ndipo anayamba kundiphunzitsa ndili ndi zaka 5. Kenako ndinakaphunziranso kusukulu ina yophunzitsa kuimba mu mzinda wa Tashkent.
Tatiuzeni vuto limene limakhalapo munthu akamaimba limodzi ndi oimba ena.
Gulu lililonse limakhala losiyana ndi linzake. Gulu la oimbawa limakhala lalikulu kwambiri ndipo limaimba mogwirizana potsatira zimene mtsogoleri wawo akuwauza. Choncho zimakhala zovuta kuti munthu woimba piyano agwirizane bwinobwino ndi oimba enawo komanso motsatira zimene mtsogoleri akufuna. Zili ngati mmene zimakhalira anthu awiri akamalankhulana. Ayenera kumayankhizana, m’malo moti wina azingolankhula yekha. Nthawi zambiri timangokhala ndi mpata woyeserera kamodzi kapena kawiri kokha kuti tithe kuzolowera kuimbira limodzi.
Kodi mumakonzekera kwa nthawi yaitali bwanji?
Pafupifupi maola atatu patsiku. Sindimangophunzira mmene ndingaimbire nyimbo zovuta, koma ndimaphunziranso mmene nyimboyo anailembera ndipo ndimachita zimenezi popanda kuiimba. Chinthu china chimene ndimachita pa nthawiyi ndi kuphunzira nyimbo zina zopekedwa ndi munthu amene anapeka nyimbo imene ndikufuna kuimbayo. Zimenezi zimandithandiza kuidziwa bwino nyimbo imene ndikufuna ndikaimbeyo.
Kodi mumadziwa bwanji kuti uyu amaimba bwino piyano?
Zimene amachita ndi piyanoyo. Choyenera kudziwa n’choti zimene zimachitika mkati mwa piyano ndi zofanana ndi zimene zimachitika tikamaimba ng’oma. Munthu akadina batani la piyano phokoso lake limangomveka kamodzi kenako limayamba kuchepa mpaka kusiyiratu. Izi ndi zosiyana ndi zida zoimba ndi pakamwa kapena mawu a munthu chifukwa phokoso lake likhoza kumangolirabe kwa kanthawi kapenanso kumawonjezereka. Zimakhala zovuta kuti ukamaimba piyano, uichititse kuti phokoso lake lisathe msanga. Koma woimbayo angachite zimenezi mwa kuyendetsa zala pang’ono komanso kuponda kachitsulo kamene kali mbali yakumanja kwa piyanoyo komwe kamathandiza kuti phokoso lisathe msanga komanso kuti lizimveka mosiyanasiyana. Munthu woimba akazolowera zimenezi, amatha kupangitsa kuti piyanoyo izimveka ngati chitoliro, lipenga kapena ngati zipangizo zingapo akuziimbira limodzi. Komanso amatha kuipangitsa kuti izimveka ngati mawu a munthu.
Ndi zoonekeratu kuti mumakonda nyimbo, si choncho?
Ee, ndi zoona. Ndimakonda nyimbo chifukwa ndimaona kuti nyimbo zimatha kusonyeza mmene munthu akumvera ndipo nthawi zina imasonyeza zinthu zomwe n’zovuta kuzifotokoza ndi mawu.
Nanga ndi chani chinakupangitsani kuyamba kuganizira za Mulungu?
Kunyumba kwathu kunali mabuku ambirimbiri omwe bambo anga anabweretsa kuchokera ku Moscow. Buku lomwe linkandichititsa chidwi kwambiri ndi limene linali ndi nkhani za m’Baibulo ndipo linkafotokoza mmene zinthu zinalengedwera komanso zimene zinachitikira Aisiraeli. Buku lina lomwe ndinawerenga ndi la Mungathe Kukhala ndi Moyo Kosatha m’Paradaiso pa Dziko Lapansi, lofalitsidwa ndi Mboni za Yehova. * Bukuli linandichititsa chidwi chifukwa linkafotokoza mfundo za m’Baibulo momveka bwino. Ndinatenga bukuli pamene ndinkapita ku Spain mu 1991 ndipo ndinaliwerenga kambirimbiri. Ndinapeza mfundo zogwira mtima komanso zokhala ndi umboni wosatsutsika zothandiza munthu kukhala ndi chikhulupiriro.
Mfundo yomwe inandichititsa chidwi kwambiri ndi lonjezo la m’Baibulo lakuti anthu adzakhala ndi moyo wosatha padziko lapansi. Ndinaona kuti mfundo imeneyi ndi yomveka. Komabe pa nthawiyi n’kuti ndisanakumane ndi wa Mboni aliyense. Koma ndinali nditatsimikiza mtima kuti ndikadzakumana nawo, ndidzawapempha kuti azindiphunzitsa Baibulo.
Ndiye munakumana bwanji ndi a Mboni za Yehova?
Patapita masiku angapo, ndinaona azimayi awiri atanyamula Mabaibulo m’manja. Zimene ankachita zinkagwirizana ndi zomwe ndinawerenga m’buku lija. Iwo ankalalikira ngati mmene Akhristu akale ankachitira. Posakhalitsa ndinayamba kuphunzira Baibulo ndi a Mboni. Masiku ano ndimasangalala kwambiri kuthandiza anthu ena kuphunzira za Mlengi wathu.
Popeza poyamba simunkakhulupirira Mulungu, n’chiyani chinakupangitsani kusintha maganizo?
Nyimbo ndi zimene zinandithandiza. Chifukwa, mosiyana ndi zinyama, pafupifupi munthu aliyense amasangalala ndi nyimbo. Munthu akhoza kuimba nyimbo yosonyeza mulimonse mmene akumvera mumtima mwake. Mwachitsanzo, ikhoza kusonyeza kuti wasangalala kapena wakhumudwa. Mwachibadwa timafuna kuvina tikamva kugunda kwa nyimbo. Koma kodi nyimbo ndi zofunika kuti tipitirize kukhala ndi moyo? Popeza anthu amene amakhulupirira kuti zamoyo zinachokera ku zinthu zina amanena kuti zamoyo zamphamvu n’zokhazo zimene zimapitiriza kukhala ndi moyo, kodi tingati nyimbo zimatithandiza kukhala ndi mphamvu? Ndikukayika. Ndimaona kuti n’zosamveka kunena kuti ubongo wa munthu, womwe umatha kupeka nyimbo komanso kudziwa kuti nyimbo iyi ndi yokoma, unangosanduka kuchokera ku zinthu zina. Mfundo yomveka bwino pamenepa ndi yakuti, ubongo wathu unachita kulengedwa ndi Mulungu, yemwe ndi wanzeru komanso wachikondi.
Baibulo lili ngati nyimbo yokoma, yopekedwa mwaluso, yomwe ili ndi uthenga wofunika wopita kwa anthu onse
Kodi n’chiyani chinakuthandizani kukhulupirira zoti Baibulo ndi lochokera kwa Mulungu?
M’Baibulo muli mabuku ang’onoang’ono okwana 66 olembedwa ndi anthu 40 ndipo panatenga zaka 1,600 kuti mabuku onsewa alembedwe. Choncho ndinkadzifunsa kuti, ‘Kodi ndani anatsogolera polemba Baibulo kuti nkhani zake zikhale zogwirizana?’ Yankho lomveka limene ndinkapeza linali lakuti, Mulungu ndi amene anatsogolera polemba Baibulo. M’maganizo mwanga ndimaona kuti Baibulo lili ngati nyimbo yokoma, yopekedwa mwaluso, yomwe ili ndi uthenga wofunika wopita kwa anthu onse.
^ ndime 15 Masiku ano a Mboni za Yehova amaphunzira Baibulo pogwiritsa ntchito buku lakuti Kodi Baibulo Limaphunzitsa Chiyani Kwenikweni? Mukhoza kupeza bukuli pa webusaiti ya www.jw.org.
Onaninso
N’chifukwa Chiyani Anthu Ambiri Amakhulupirira Kuti Pali Winawake Amene Analenga Zonse?
Kodi anthu analengedwa ndi Mulungu kapena anachokera ku nyama?
Kodi Uthenga Wabwino ndi Wochokeradi kwa Mulungu?
Kodi tingatsimikize bwanji kuti Baibulo limanena zoona?


text:
Kodi Mungapereke Chiyani pa Ntchito ya Ufumu?
“Mulungu amakonda munthu wopereka mokondwera.”—2 AKOR. 9:7.
1. Kodi anthu amadzipereka kwambiri pochita zinthu ziti, ndipo n’chifukwa chiyani?
ANTHU amadzipereka kwambiri pa zinthu zimene amaona kuti ndi zofunika. Mwachitsanzo, makolo amagwiritsa ntchito nthawi, ndalama ndiponso mphamvu zawo pothandiza ana awo. Achinyamata ena amadzipereka kwambiri pokonzekera kuti akaimire dziko lawo pa mpikisano. Iwo amachita zimenezi kwa maola ambiri pomwe anzawo akungosewera ndi kusangalala. Nayenso Yesu anadzipereka kwambiri pa zinthu zimene ankaona kuti n’zofunika. Sankafunafuna chuma komanso sanakwatire n’kukhala ndi ana. M’malomwake, ankadzipereka pogwira ntchito ya Ufumu. (Mat. 4:17; Luka 9:58) Ophunzira ake analoleranso kusiya zinthu zambiri kuti agwire ntchito ya Ufumu wa Mulungu. Iwo ankaona kuti Ufumu wa Mulungu ndi wofunika kwambiri choncho anachita zonse zimene akanatha kuti athandize pa ntchitoyi. (Mat. 4:18-22; 19:27) Ifenso tiyenera kudzifunsa kuti, ‘Kodi ineyo ndimaona kuti chofunika kwambiri n’chiyani?’
2. (a) Kodi Akhristu oona onse ayenera kudzipereka pochita zinthu ziti? (b) Kodi Akhristu ena amatha kudzipereka pochita zinthu zinanso ziti?
2 Akhristu oona onse ayenera kudzipereka pochita zinthu zina zimene zimathandiza kuti akhalebe pa ubwenzi wabwino ndi Yehova. Iwo ayenera kugwiritsa ntchito nthawi yawo ndiponso mphamvu zawo popemphera, kuwerenga Baibulo, kuchita kulambira kwa pabanja, kusonkhana ndiponso kulalikira. * (Yos. 1:8; Mat. 28:19, 20; Aheb. 10:24, 25) Ntchito yolalikira ikuyenda bwino kwambiri ndipo anthu ambiri akukhamukira ‘kuphiri la nyumba ya Yehova.’ (Yes. 2:2) Izi zikuchitika chifukwa chakuti tikuchita khama pa ntchitoyi ndipo Yehova akuidalitsa. Masiku ano, anthu ambiri akudzipereka pothandiza pa ntchito zosiyanasiyana za Ufumu. Ena amatumikira pa Beteli, ena amamanga nawo Nyumba za Ufumu ndiponso malo a misonkhano, ena amathandiza pokonzekera misonkhano ikuluikulu ndipo ena amapereka chithandizo kumene kwagwa masoka a chilengedwe. Sikuti munthu ayenera kugwira ntchito zimenezi kuti akapulumuke, komabe n’zofunika kuti ntchito ya Ufumu iziyenda bwino.
3. (a) Kodi kudzipereka pogwira ntchito ya Ufumu kumatithandiza bwanji? (b) Kodi tiyenera kudzifunsa mafunso ati?
3 Akhristu ayenera kudzipereka kwambiri panopa pa ntchito ya Ufumu. N’zosangalatsa kuti anthu ambiri akudzipereka ndi mtima wonse potumikira Yehova. (Werengani Salimo 54:6.) Tikamakhala ndi mtima wodzipereka timakhala osangalala pamene tikudikira Ufumu wa Mulungu. (Deut. 16:15; Mac. 20:35) Koma tonsefe tiyenera kudzifufuza pa nkhani imeneyi. Tizidzifunsa kuti: ‘Kodi pali zinthu zina zimene ndingachite kuti ndithandize pa ntchito ya Ufumu? Kodi ndimagwiritsa ntchito bwanji zinthu monga nthawi, ndalama, mphamvu ndiponso luso langa? Koma kodi ndiyenera kusamala ndi chiyani?’ Tiyeni tikambirane chitsanzo chimene chingatithandize pa nkhani ya kudzipereka. Tikamatsatira chitsanzo chimenechi tikhoza kukhala osangalala.
NSEMBE ZIMENE AISIRAELI ANKAPEREKA
4. Kodi nsembe zimene Aisiraeli ankapereka zinkawathandiza bwanji?
4 Aisiraeli ankayenera kupereka nsembe kuti akhululukidwe machimo. Choncho nsembezi zinkathandiza kuti iwo akhale pa ubwenzi wabwino ndi Yehova. Nsembe zina zinali zoti aliyense azipereka koma zina zinali zaufulu, zomwe anthu ankasankha kupereka kapena ayi. (Lev. 23:37, 38) Aisiraeli ankapereka nsembe zopsereza zathunthu monga nsembe zaufulu kapena kuti mphatso kwa Yehova. Aisiraeli anapereka chitsanzo chabwino kwambiri pa nkhani yopereka nsembe pamene ankatsegulira kachisi mu ulamuliro wa Solomo.—2 Mbiri 7:4-6.
5. Kodi Yehova anasonyeza bwanji kuti ankaganizira anthu osauka?
5 Yehova ankamvetsa kuti anthu sangapereke nsembe zofanana, choncho ankalola kuti aliyense azipereka zimene angathe. Yehova analamula kuti magazi a nyama ayenera kukhetsedwa ndipo izi zinali “mthunzi chabe wa zinthu zabwino zimene zikubwera” kudzera mwa Mwana wake Yesu. (Aheb. 10:1-4) Koma Yehova ankachita zinthu moganizira anthu pa nkhani ya lamuloli. Mwachitsanzo, iye ankalola munthu kupereka njiwa ziwiri ngati sangakwanitse kupereka nyama zikuluzikulu. Choncho ngakhale anthu osauka ankatha kupereka nsembe kwa Yehova mosangalala. (Lev. 1:3, 10, 14; 5:7) Ngakhale kuti nyama zimene anthuwo ankapereka zinkakhala zosiyana, panali zinthu ziwiri zimene Yehova ankafuna kwa aliyense amene ankapereka nsembe zaufulu.
6. (a) Tchulani zinthu zimene munthu aliyense ankafunika kuchita popereka nsembe. (b) N’chifukwa chiyani kuchita zinthu zimenezi kunali kofunika kwambiri?
6 Choyamba, munthuyo ankafunika kupereka zinthu zabwino kwambiri zimene angakwanitse. Yehova anauza Aisiraeli kuti nsembe iliyonse iyenera kukhala yopanda chilema kuti ‘Mulungu awayanje.’ (Lev. 22:18-20) Yehova sakanalandira nsembe iliyonse ya nyama yokhala ndi chilema. Chachiwiri, munthu wopereka nsembeyo ankafunika kukhala woyera. Munthu wodetsedwa, amene ankafuna kupereka nsembe yaufulu, ankafunika kupereka kaye nsembe yamachimo kapena nsembe ya kupalamula kuti akhalenso pa ubwenzi wabwino ndi Yehova. (Lev. 5:5, 6, 15) Zimenezitu zinali zofunika kwambiri. Yehova ananena kuti munthu wodetsedwa amene wadya nawo nsembe yachiyanjano, yomwe inkaphatikizapo nsembe zaufulu, aziphedwa kuti asakhalenso pakati pa anthu ake. (Lev. 7:20, 21) Koma munthu amene anali pa ubwenzi wabwino ndi Yehova akapereka nsembe yopanda chilema, ankasangalala kwambiri.—Werengani 1 Mbiri 29:9.
ZIMENE TINGAPEREKE MASIKU ANO
7, 8. (a) Kodi anthu ambiri amadalitsidwa bwanji chifukwa chodzipereka pa ntchito ya Ufumu? (b) Kodi tili ndi zinthu ziti zimene tingapereke kwa Yehova?
7 Masiku anonso anthu ambiri amadzipereka ndi mtima wonse potumikira Yehova ndipo iye amasangalala kwambiri ndi zimenezi. Timadalitsidwa kwambiri tikamatumikira abale athu. M’bale wina amene amathandiza kumanga Nyumba za Ufumu ndiponso kupereka chithandizo kumene kwachitika masoka a chilengedwe, ananena kuti amakhala ndi chisangalalo chosaneneka. Iye anati: “Kuona kuti abale ndi alongo akusangalala kwambiri akakhala ndi Nyumba ya Ufumu yatsopano kapena akathandizidwa pambuyo pokumana ndi tsoka la chilengedwe, kumatichititsa kuona kuti ntchitoyi ndi yofunika kwambiri.”
8 Masiku ano, gulu la Yehova limayesetsa nthawi zonse kuona mmene lingathandizire pa ntchito ya Yehova. Mu 1904, M’bale C. T. Russell analemba kuti: “Aliyense ayenera kudziwa kuti Ambuye amupatsa udindo woonetsetsa kuti akugwiritsa ntchito bwino nthawi yake, mphamvu zake, ndalama zake ndi zina zotero. Ndipo ayenera kuyesetsa kugwiritsa ntchito zinthu zimenezi mmene angathere polemekeza Ambuye.” N’zoona kuti timadalitsidwa kwambiri tikapereka nsembe kwa Yehova, koma kuti tichite zimenezi tiyenera kulolera kuti tisakhale ndi zinthu zina. (2 Sam. 24:21-24) Kodi pali zinthu zimene tingapereke kwa Yehova?
9. Kodi ndi mfundo iti pa Luka 10:2-4 imene ingatithandize kugwiritsa ntchito bwino nthawi?
9 Nthawi yathu. Pamafunika nthawi yambiri ndiponso khama pomasulira mabuku athu, pomanga Nyumba za Ufumu ndi malo a misonkhano, pokonzekera misonkhano ikuluikulu, pothandiza pakagwa masoka ndiponso pochita zinthu zina zofunika. Koma timakhala ndi maola ochepa pa tsiku. Yesu anapereka malangizo amene akhoza kutithandiza kugwiritsa ntchito bwino nthawi. Potumiza ophunzira ake kukalalikira, iye anawauza kuti ‘asamachedwe akamapereka moni panjira.’ (Luka 10:2-4) N’chifukwa chiyani Yesu anapereka malangizowa? Katswiri wina wa Baibulo anati: “Moni wa anthu a ku Isiraeli ndi mayiko ozungulira sunali wongogwirana chanza n’kuwerama pang’ono ngati mmene ife timachitira. Koma ankakumbatirana ndi kuwerama mobwerezabwereza, ndipo nthawi zina ankagona pansi chafufumimba. Zonsezi zinkafuna nthawi yambiri.” Yesu sanali kulimbikitsa ophunzira ake kuti azikhala achipongwe. Koma anali kuwathandiza kuzindikira kuti anali ndi nthawi yochepa ndipo ankayenera kuigwiritsa ntchito pa zinthu zofunika. (Aef. 5:16) Ifenso tingachite bwino kutsatira mfundoyi kuti tikhale ndi nthawi yambiri yogwira ntchito ya Ufumu.
10, 11. (a) Kodi zopereka zathu pa ntchito ya padziko lonse zimagwiritsidwa ntchito bwanji? (b) Kodi ndi mfundo iti pa 1 Akorinto 16:1, 2 imene ingatithandize?
10 Ndalama zathu. Pamafunika ndalama zambiri kuti ntchito ya Ufumu iziyenda bwino. Chaka chilichonse ndalama zokwana madola mamiliyoni ambiri zimagwiritsidwa ntchito posamalira oyang’anira oyendayenda, apainiya apadera ndiponso amishonale. Kuchokera mu 1999, Nyumba za Ufumu 24,500 zamangidwa m’mayiko osauka. Koma pakufunikabe Nyumba za Ufumu 6,400 m’mayikowa. Mwezi uliwonse magazini okwana 100 miliyoni a Nsanja ya Olonda ndi Galamukani! amasindikizidwa. Ntchito zonsezi zimatheka chifukwa cha zopereka zaufulu.
11 Mtumwi Paulo ananena mfundo ina imene tiyenera kutsatira pa nkhani ya zopereka. (Werengani 1 Akorinto 16:1, 2.) Iye analimbikitsa abale a ku Korinto kuti asamangodikira kuti aone ndalama zimene atsala nazo pa mapeto a mlungu. Koma anawauza kuti kumayambiriro kwa mlungu, aziika pambali ndalama zimene angakwanitse kupereka. Masiku anonso, abale ndi alongo amakonzekera pasadakhale ndalama zimene angakwanitse ndipo amapereka mowolowa manja. (Luka 21:1-4; Mac. 4:32-35) Yehova amayamikira kwambiri mtima wopereka umenewu.
12, 13. (a) Kodi ndi maganizo ati amene angalepheretse ena kuchita zambiri? (b) Kodi Yehova angawathandize bwanji anthu oterewa?
12 Luso ndi mphamvu zathu. Yehova amatithandiza tikamagwiritsa ntchito luso ndiponso mphamvu zathu pa ntchito ya Ufumu. Iye walonjeza kuti azitithandiza tikatopa. (Yes. 40:29-31) Kodi mumaona kuti mulibe luso lokwanira kuti muthandize pa ntchito ya Ufumu? Kodi mumaganiza kuti ntchito zimenezi n’zoyenera abale ndi alongo ena? Ngati ndi choncho, kumbukirani kuti Yehova amatha kukulitsa luso la munthu ngati mmene anachitira ndi Bezaleli ndi Oholiabu.—Eks. 31:1-6; onani chithunzi patsamba 11.
13 Yehova amatilimbikitsa kuti tisamakhale oumira koma tizipereka zonse zimene tingathe. (Miy. 3:27) Pamene Ayuda ankamanganso kachisi ku Yerusalemu, Yehova anawauza kuti aziganizira mozama zimene anali kuchita pa ntchitoyo. (Hag. 1:2-5) Iwo anali atasokonezeka n’kuiwala zinthu zofunika. Tingachite bwino kuona ngati timaika patsogolo zimene Yehova amaona kuti n’zofunika. Tiyenera ‘kuganizira mofatsa’ kuti tione ngati tingawonjezere zimene timachita pa ntchito ya Ufumu m’masiku otsiriza ano.
TIZIPEREKA ZIMENE TINGATHE
14, 15. (a) Kodi zimene abale athu osauka amachita zimatilimbikitsa bwanji? (b) Kodi tiyenera kuyesetsa kukhala ndi mtima wotani?
14 Abale ndi alongo ambiri amakhala m’mayiko osauka ndipo amakumana ndi mavuto ambiri. Gulu lathu limayesetsa kuthandiza abale amenewa. (2 Akor. 8:14) Ngakhale zili choncho, abale a m’mayikowa amakondanso kupereka. Yehova amasangalala kwambiri akaona kuti anthu osauka ali ndi mtima wopereka mokondwera.—2 Akor. 9:7.
15 M’dziko lina losauka ku Africa, abale ena amasankha kachigawo kena ka munda wawo kuti ndalama zimene angapeze pamenepo azipereke pa ntchito ya Ufumu. M’dziko lomweli panafunika kumanga Nyumba ya Ufumu. Abale ndi alongo a kumeneko ankafunitsitsa kuthandiza. Koma ntchitoyi inafunika kuchitika nthawi yobzala. Chifukwa cha mtima wofuna kuthandiza, iwo ankagwira nawobe ntchitoyi kenako n’kupita kumunda madzulo. Apatu abalewa anadzipereka kwambiri. Izi zikutikumbutsa za abale a ku Makedoniya m’nthawi ya atumwi. Iwo anali pa umphawi wadzaoneni koma anapempha kuti athandize nawo pa ntchito imene inkafunika. (2 Akor. 8:1-4) Choncho tiyeni tonse tiziyesetsa kupereka mogwirizana ndi ‘madalitso amene Yehova watipatsa.’—Werengani Deuteronomo 16:17.
16. Kodi tingatani kuti tizipereka nsembe zimene Yehova amakondwera nazo?
16 Komabe tiyenera kukhala osamala. Mofanana ndi Aisiraeli, tiyenera kuonetsetsa kuti nsembe zathu n’zovomerezeka kwa Mulungu. Choncho ndi bwino kusamaliranso maudindo ena amene tili nawo m’banja komanso okhudza kulambira Yehova. Kodi chingachitike n’chiyani ngati tikulephera kusamalira banja lathu pa nkhani yolambira komanso kupeza zofunika chifukwa chakuti tikuthandiza anthu ena? Tikatero ndiye kuti tikupereka zinthu ‘zimene sitingathe.’ (Werengani 2 Akorinto 8:12.) Tiyeneranso kuyesetsa kuti ubwenzi wathu ndi Mulungu ukhalebe wabwino. (1 Akor. 9:26, 27) Tikamatsatira mfundo za m’Baibulo, timakhala osangalala popereka nsembe zathu ndipo Yehova “amakondwera” ndi nsembezo.
TIMAYAMIKIRA KWAMBIRI ZIMENE MUMAPEREKA
17, 18. (a) Kodi mumaona bwanji anthu onse amene akudzipereka kwambiri pa ntchito ya Ufumu? (b) Kodi tonsefe tiyenera kuganizira chiyani?
17 Abale ndi alongo ambiri ‘akudzipereka ngati nsembe yachakumwa’ pogwira ntchito ya Ufumu. (Afil. 2:17) Timayamikira kwambiri anthu amene amasonyeza mtima wopereka umenewu. Timayamikiranso akazi ndi ana a abale amene amatsogolera pa ntchito ya Ufumu chifukwa cha mtima wawo wodzipereka.
18 Pamafunika khama kwambiri kuti ntchito ya Ufumu iziyenda bwino. Tiyeni tonse tiziganizira ndiponso kupemphera kuti tione zina zimene tingachite kuti tithandize pa ntchito ya Ufumu. Musakayikire kuti mudalitsidwa panopa komanso mudzapeza madalitso ambiri “m’nthawi imene ikubwerayo.”—Maliko 10:28-30.
^ ndime 2 Onani nkhani yakuti “Tizipereka Nsembe kwa Yehova ndi Moyo Wathu Wonse” mu Nsanja ya Olonda ya January 15, 2012, tsamba 21 mpaka 25.


text:
Nzeru Ikufuula—Kodi Inuyo Mukuimva?
“Nzerutu ikungokhalira kufuula, ndipo kuzindikira kukungokhalira kutulutsa mawu. Imaima pamwamba pa zitunda, m’mbali mwa njira ndi pamphambano za misewu. Imafuula mokweza . . . polowera kuzipata.”—MIYAMBO 8:1-3.
NZERU ndi yofunika kwambiri. Popanda kuchita zinthu mwanzeru, munthu angamangokhalira kupalamula. Koma kodi nzeru yeniyeni tingaipeze kuti? Munthu amene analemba buku la Miyambo ankaganizira za nzeru zopanda malire za Mlengi wathu. Ndipotu nzeru zimenezi ndi zoti aliyense angathe kuzidziwa, chifukwa zimapezeka m’buku lapadera kwambiri, lomwe ndi Baibulo. Taganizirani mfundo zotsatirazi.
Buku lina linanena kuti: “Baibulo ndi buku lomwe lafalitsidwa komanso kumasuliridwa kambirimbiri m’zinenero zambiri kuposa buku lililonse.” (The World Book Encyclopedia) Baibulo lonse kapena mbali yake likupezeka m’zinenero pafupifupi 2,600. Izi zikusonyeza kuti anthu 90 pa 100 alionse angathe kukhala nalo m’chinenero chawo. Pamenepatu tingati nzeru ikufuula.
Koma nzeru ‘imafuula mokweza’ m’njira inanso. Lemba la Mateyu 24:14 limati: “Uthenga wabwino uwu wa ufumu udzalalikidwa padziko lonse lapansi kumene kuli anthu, kuti ukhale umboni ku mitundu yonse, kenako mapeto [a dziko loipali] adzafika.”
Tingati “uthenga wabwino” umenewo ndi nzeru yeniyeni, chifukwa umatiuza za njira yanzeru imene Mulungu wakonza yodzathetsera mavuto a anthu. Mulungu adzagwiritsa ntchito Ufumu wake kuthetsa mavuto onse a anthu. Ufumu umenewu ndi boma lokhazikitsidwa ndi Mulungu, ndipo lidzalamulira dziko lonse lapansi. Izi zikusonyeza kuti padziko lonse padzakhala boma limodzi lokha. (Danieli 2:44; 7:13, 14) N’chifukwa chake Yesu Khristu anapemphera kuti: “Ufumu wanu ubwere. Chifuniro chanu chichitike, monga kumwamba, chimodzimodzinso pansi pano.”—Mateyu 6:9, 10.
A Mboni za Yehova amalengeza za Ufumu wa Mulunguwu m’mayiko okwana 239, ndipo amaona kuti kugwira nawo ntchito imeneyi ndi mwayi waukulu zedi. Apatu tingatidi nzeru yeniyeni yochokera kwa Mulungu ‘ikufuula mokweza.’ Kodi inuyo mukuimva?


text:
MOYO WATHU WACHIKHRISTU
“Mulungu Ndiye Mthandizi Wanga”
Masalimo 52–59 amasonyeza mmene Davide ankamvera pa nthawi yomwe ankakumana ndi mavuto. Komabe anakhulupirira Yehova pa nthawi yovutayi. (Sal. 54:4; 55:22) Iye anatamandanso Yehova chifukwa cha Mawu ake. (Sal. 56:10) Kodi ifeyo timakhulupirira komanso kudalira Mulungu ngati mmene Davide ankachitira? Kodi tikakumana ndi mavuto, timafufuza malangizo m’Mawu a Yehova? (Miy. 2:6) Kodi ndi mavesi ati omwe anakuthandizani pamene . . .
munafooka kapena kuvutika maganizo?
munkadwala?
ena anakukhumudwitsani?
munkazunzidwa?


text:
Yesu Amadyetsa Anthu Ambiri Kudzera mwa Anthu Ochepa
“[Yesu] ananyemanyema mitanda ya mkate ija n’kupatsa ophunzirawo, ndipo iwonso anagawira khamulo.”—MAT. 14:19.
1-3. Kodi Yesu anadyetsa bwanji anthu ambiri pafupi ndi ku Betsaida? (Onani chithunzi chimene chili pamwambapa.)
PASIKA wa mu 32 C.E. atayandikira, Yesu ndi ophunzira ake anapita kumalo ena opanda anthu. Malowa anali pafupi ndi mudzi wa Betsaida, womwe unali m’mphepete mwa nyanja ya Galileya. Ndiyeno khamu la amuna 5,000 komanso akazi ndi ana linasonkhana pamalowo.—Werengani Mateyu 14:14-21.
2 Yesu ataona anthuwo, anawamvera chisoni kwambiri ndipo anayamba kuchiritsa odwala komanso kuwaphunzitsa zinthu zambiri zokhudza Ufumu wa Mulungu. Ndiyeno chakumadzulo, ophunzirawo anapempha Yesu kuti auze anthuwo kuti azipita kukagula zakudya kumidzi yapafupi. Koma Yesu anauza ophunzira akewo kuti: “Inuyo muwapatse chakudya.” Ophunzirawo atamva zimenezi, ayenera kuti anadabwa kwambiri. Iwo anali ndi mitanda 5 ya mkate ndi tinsomba tiwiri tokha basi.
3 Chifukwa chomvera chisoni khamulo, Yesu anachita chozizwitsa. Ndi chozizwitsa chokhachi chimene chinalembedwa ndi anthu onse 4 amene analemba mabuku a Uthenga Wabwino. (Maliko 6:35-44; Luka 9:10-17; Yoh. 6:1-13) Yesu anapempha ophunzira ake kuti auze khamulo kuti likhale pa udzu wobiriwira m’magulu a anthu 50 ndiponso anthu 100. Ndiyeno atapempha dalitso, ananyemanyema mikateyo n’kuduladula nsombazo. Koma m’malo mopereka yekha kwa anthuwo, Yesu anapereka kwa ‘ophunzira ake kuti apereke kwa anthuwo.’ Zinali zodabwitsa kuti chakudyacho chinakwanira bwinobwino ndipo china chinatsala. Ndiye tangoganizani. Yesu anadyetsa anthu masauzande ambiri kudzera mwa ophunzira ake ochepa. *
4. (a) Kodi Yesu ankaona kuti chakudya chofunika kwambiri ndi chiti, ndipo n’chifukwa chiyani? (b) Kodi m’nkhani ino komanso yotsatira tikambirana chiyani?
4 Komabe, Yesu ankaona kuti kuwapatsa chakudya chauzimu n’kumene kunali kofunika kwambiri. Iye ankadziwa kuti kuphunzira mfundo zoona za m’Mawu a Mulungu kungawathandize kuti apeze moyo wosatha. (Yoh. 6:26, 27; 17:3) Mtima wachifundo umene unamuchititsa kudyetsa khamulo, unamulimbikitsanso kuti aziphunzitsa otsatira ake kwa maola ambiri. (Maliko 6:34) Koma Yesu ankadziwa kuti sakhalitsa padzikoli chifukwa adzabwerera kumwamba. (Mat. 16:21; Yoh. 14:12) Ndiyeno kodi Yesu ali kumwambako akanadyetsa bwanji otsatira ake? Iye akanadyetsanso anthu ambiri kudzera mwa anthu ochepa ngati mmene anachitira podyetsa khamu lija. Koma kodi anthu ochepawo ndi ndani? Tiyeni tione mmene Yesu ankadyetsera anthu ambiri kudzera mwa anthu ochepa m’nthawi ya atumwi. Ndiyeno m’nkhani yotsatira tidzakambirana funso lofunika kwambiri kwa ifeyo. Funso lake ndi lakuti: Kodi tingadziwe bwanji anthu ochepa amene Khristu akuwagwiritsa ntchito masiku ano potidyetsa?
YESU ANASANKHA ANTHU OCHEPA
5, 6. (a) Kodi Yesu anachita zotani pofuna kuti otsatira ake azidyetsedwa bwino mwauzimu iye akadzamwalira? (b) Kodi Yesu anathandiza bwanji atumwi ake kuti adzagwire ntchito yofunika kwambiri iye akadzamwalira?
5 Bambo wabwino amakonzeratu zoti akadzamwalira, banja lake lisadzavutike. N’chimodzimodzinso ndi Yesu amene anadzakhala Mutu wa mpingo. Iye anakonzeratu zoti otsatira ake azidzasamaliridwa mwauzimu iye akadzamwalira. (Aef. 1:22) Mwachitsanzo, patatsala zaka pafupifupi ziwiri kuti aphedwe, Yesu anachita chinthu chofunika kwambiri. Iye anasankha anthu oyambirira amene anakhala m’gulu la ochepa omwe ankawagwiritsa ntchito podyetsa anthu ambiri. Taganizirani zimene zinachitika.
6 Yesu atapemphera usiku wonse, anaitana ophunzira ake n’kusankhapo atumwi 12. (Luka 6:12-16) Kwa zaka ziwiri zotsatira, iye ankakhala kwambiri ndi atumwiwa ndipo ankawaphunzitsa ndi mawu komanso zochita zake. Yesu ankadziwa kuti atumwiwo akufunika kuphunzira zambiri, ndipo iwo ankadziwikabe kuti “ophunzira.” (Mat. 11:1; 20:17) Iye anawaphunzitsa kwambiri mu utumiki komanso ankawapatsa malangizo ndi uphungu. (Mat. 10:1-42; 20:20-23; Luka 8:1; 9:52-55) N’zodziwikiratu kuti ankawathandiza kuti adzagwire ntchito yofunika kwambiri iye akadzamwalira n’kubwerera kumwamba.
7. Kodi Yesu anatchula mfundo iti imene ingatithandize kudziwa ntchito yofunika kwambiri ya atumwi?
7 Kodi atumwiwo anafunika kugwira ntchito yotani? Pofika pa Pentekosite mu 33 C.E., zinkadziwikiratu kuti atumwi adzakhala ndi ‘udindo woyang’anira.’ (Mac. 1:20) Komano kodi ntchito yawo yaikulu ikanakhala yotani? Yesu ataukitsidwa, anauza mtumwi Petulo mfundo imene ingatithandize kudziwa yankho la funsoli. (Werengani Yohane 21:1, 2, 15-17.) Yesu anauza Petulo pamaso pa atumwi ena kuti: “Dyetsa ana a nkhosa anga.” Pamenepa Yesu anasonyeza kuti atumwi ake adzakhala m’gulu la anthu ochepa amene adzawagwiritse ntchito podyetsa mwauzimu anthu ambiri. Zimenezi zikusonyeza bwino kuti Yesu amakonda kwambiri “ana a nkhosa” ake. *
KUYAMBIRA PA PENTEKOSITE, ANTHU AMBIRI ANAYAMBA KUDYETSEDWA
8. Kodi pa Pentekosite, Akhristu atsopano anasonyeza bwanji kuti ankadziwa bwino anthu amene Khristu anali kuwagwiritsa ntchito podyetsa ophunzira ake?
8 Khristu ataukitsidwa, ankagwiritsa ntchito atumwi podyetsa ophunzira ake odzozedwa. Izi zinayamba pa Pentekosite mu 33 C.E. (Werengani Machitidwe 2:41, 42.) Ayuda ndiponso anthu olowa Chiyuda, omwe anadzozedwa pa tsikulo, ankadziwa bwino zimenezi. Iwo “anapitiriza kulabadira zimene atumwiwo anali kuphunzitsa.” Katswiri wina ananena kuti mawu achigiriki amene anawamasulira kuti “anapitiriza kulabadira,” angatanthauzenso kuti “sankafuna ngakhale pang’ono kusiya zimene anayamba kuchita.” Akhristu atsopanowa ankafunitsitsa kuphunzira Mawu a Mulungu ndipo ankadziwa anthu amene angawaphunzitse. Iwo ankadalira atumwi ndi mtima wonse kuti awaphunzitse za Yesu ndiponso awathandize kumvetsa bwino malemba onena za iye. *—Mac. 2:22-36.
9. Kodi atumwi anasonyeza bwanji kuti anapitiriza kuona kuti udindo wawo wodyetsa nkhosa za Yesu ndi wofunika kwambiri?
9 Atumwi anapitiriza kuona kuti udindo wawo wodyetsa nkhosa za Yesu ndi wofunika kwambiri. Mwachitsanzo, onani zimene anachita kuti athetse nkhani yovuta yomwe ikanasokoneza mpingo umene unali utangoyamba kumene. N’zochititsa chidwi kuti nkhani yake inalinso yokhudza chakudya. Akazi amasiye olankhula Chigiriki ankanyalanyazidwa pa kagawidwe ka chakudya cha tsiku ndi tsiku, koma olankhula Chiheberi zinkawayendera. Kodi atumwi anathetsa bwanji nkhani yovutayi? Atumwiwo anasankha abale oyenerera 7 kuti ayang’anire ntchito yogawa chakudya, yomwe inali ‘yofunika.’ Atumwi ambiri ayenera kuti anathandiza kugawira chakudya pa nthawi imene Yesu anadyetsa khamu lija mozizwitsa. Koma pa nthawiyi, ankaona kuti ntchito yawo yofunika kwambiri ndi yogawa chakudya chauzimu. Choncho atumwiwo anadzipereka “pa utumiki wokhudza mawu a Mulungu.”—Mac. 6:1-6.
10. Kodi Khristu ankagwiritsa ntchito bwanji atumwi ndi akulu ku Yerusalemu?
10 Pofika mu 49 C.E., atumwi omwe anali moyo ankathandizidwa ndi akulu ena oyenerera. (Werengani Machitidwe 15:1, 2.) “Atumwi ndi akulu ku Yerusalemu” ankatumikira monga bungwe lolamulira. Khristu, yemwe ndi Mutu wa mpingo, anali kugwiritsa ntchito kagulu ka amuna oyenererawa kuti athetse mavuto okhudza zikhulupiriro ndiponso kuti atsogolere ntchito yophunzitsa ndiponso yolalikira uthenga wabwino wa Ufumu.—Mac. 15:6-29; 21:17-19; Akol. 1:18.
11, 12. (a) N’chiyani chikusonyeza kuti Yehova ankadalitsa njira imene Mwana wake ankadyetsera mipingo? (b) N’chiyani chinathandiza kuti anthu amene Khristu ankawagwiritsa ntchito adziwike?
11 Kodi Yehova anadalitsa njira imene Mwana wake ankagwiritsa ntchito podyetsa mipingo m’nthawi ya atumwi? Inde. Kodi tikudziwa bwanji zimenezi? Buku la Machitidwe limanena kuti: “Popitiriza ulendo wawo m’mizinda, [mtumwi Paulo ndi anzake] anali kupatsa okhulupirira a kumeneko malamulo oyenera kuwatsatira, malinga ndi zimene atumwi ndi akulu ku Yerusalemu anagamula. Choncho mipingo inapitiriza kulimba m’chikhulupiriro ndipo chiwerengero chinapitiriza kuwonjezeka tsiku ndi tsiku.” (Mac. 16:4, 5) Onani kuti mipingoyo inkayenda bwino chifukwa chochita zinthu mogwirizana kwambiri ndi bungwe lolamulira ku Yerusalemu. Izi zikusonyeza kuti Yehova ankadalitsa njira imene Mwana wake ankadyetsera mipingo. Tizikumbukira kuti madalitso a Yehova ndi amene amachititsa kuti zinthu zitiyendere bwino.—Miy. 10:22; 1 Akor. 3:6, 7.
12 Pofika pano, taona kuti Yesu ankadyetsa anthu ambiri kudzera mwa anthu ochepa. Anthu amene Yesu ankawagwiritsa ntchito ankadziwika bwinobwino. Atumwi, omwe anali oyamba kukhala m’bungwe lolamulira, ankatha kupereka umboni woti Yesu akuwagwiritsa ntchito. Lemba la Machitidwe 5:12 limati: “Atumwiwo anapitiriza kuchita zizindikiro ndi zodabwitsa zambiri pakati pa anthu.” * Choncho anthu amene anakhala Akhristu sakanafunsa kuti, ‘Kodi Khristu akugwiritsa ntchito ndani podyetsa nkhosa zake?’ Ngakhale zinali choncho, pofika cha m’ma 100 C.E., zinthu zinasintha.
NAMSONGOLE ANACHULUKA KUPOSA TIRIGU
13, 14. (a) Kodi Yesu ananeneratu chiyani zokhudza mpingo, ndipo zinayamba liti kuchitika? (b) Kodi anthu osokoneza mpingo anachokera mbali ziwiri ziti? (Onani mawu akumapeto.)
13 Yesu ananeneratu kuti mpingo wachikhristu udzasokonezedwa ndi anthu ena. Paja mu fanizo lake la tirigu ndi namsongole ananena kuti mdani adzafesa namsongole (Akhristu onyenga) m’munda umene mwafesedwa tirigu (Akhristu odzozedwa). Ndiye ananena kuti magulu awiriwa adzakulira limodzi mpaka nthawi yokolola yomwe ndi “mapeto a nthawi ino.” (Mat. 13:24-30, 36-43) Pasanapite nthawi, mawu a Yesuwa anayamba kukwaniritsidwa. *
14 Mpatuko unayamba kuonekera m’nthawi ya atumwi. Koma atumwi okhulupirika anali ngati “choletsa” chifukwa sankalola kuti anthu ayambe kuphunzitsa zinthu zabodza mu mpingo. (2 Ates. 2:3, 6, 7) Koma atumwi onse atafa, mpatuko unamera mizu ndipo unafalikira kwa zaka zambiri. Iyi inali nthawi yoti zikulire limodzi ndipo namsongole anachuluka kwambiri kuposa tirigu. Panalibe njira yodalirika yoperekera chakudya chauzimu. Koma kenako vutoli linatha. Kodi linatha liti?
KODI AKUDYETSA ANTHU M’NTHAWI YOKOLOLA INO NDANI?
15, 16. (a) Kodi Ophunzira Baibulo anachita chiyani chifukwa cha khama lawo? (b) Kodi tingafunse funso lofunika liti ponena za Ophunzira Baibulo?
15 Pamene nthawi yokulira limodzi imafika kumapeto, panali anthu ena amene ankafunitsitsa kudziwa mfundo zoona za m’Baibulo. Kumbukirani kuti m’zaka za m’ma 1870, kagulu ka anthu kankasonkhana ndi kukambirana za Baibulo paokha osati ndi Akhristu onyenga. Anthu odzichepetsa ndi ofunitsitsa kudziwa choonadi amenewa anadzipatsa dzina loti Ophunzira Baibulo. Iwo ankafufuza ndiponso kupemphera kuti amvetse bwino Malemba.—Mat. 11:25.
16 Ophunzira Baibulo amenewa ankachita khama ndipo anatulukira mfundo zambiri m’Malemba. Anthu okhulupirika amenewa anasonyeza kuti zikhulupiriro zina ndi zabodza komanso ankaphunzitsa anthu mfundo zoona za m’Baibulo. Iwo anasindikiza ndiponso kufalitsa mabuku ofotokoza Baibulo kwa anthu ambirimbiri. Ophunzira Baibulowa anafika pa mtima anthu ambiri amene ankafunitsitsa kudziwa choonadi. Popeza kuti iwo ankaphunzitsa anthu chisanafike chaka cha 1914, tingafunse funso lofunika lakuti: Kodi Ophunzira Baibulowa anali anthu amene Khristu ankawagwiritsa ntchito podyetsa nkhosa zake? Ayi. Nthawi imeneyo, tirigu anali kukulira limodzi ndi namsongole ndipo Yesu anali asanakhazikitse njira yodyetsera nkhosa zake. Nthawi yosiyanitsa Akhristu oona ndi Akhristu onyenga inali isanafike.
17. Kodi ndi zinthu zofunika ziti zimene zinayamba kuchitika mu 1914?
17 Monga tinaphunzirira m’nkhani yapita ija, nthawi yokolola inayamba mu 1914. M’chakachi, zinthu zambiri zofunika zinayamba kuchitika. Mwachitsanzo, Yesu anapatsidwa Ufumu ndipo masiku otsiriza anayamba. (Chiv. 11:15) Kuyambira mu 1914 mpaka chakumayambiriro kwa 1919, Yesu limodzi ndi Atate wake anayendera ndiponso kuyeretsa kachisi wauzimu. * (Mal. 3:1-4) Kenako ntchito yosonkhanitsa tirigu inayamba mu 1919. Kodi imeneyi inali nthawi yoti Yesu akhazikitse njira yoperekera chakudya chauzimu? Inde.
18. (a) Kodi Yesu analosera kuti adzakhazikitsa chiyani? (b) Kodi pamene masiku otsiriza ankayamba panali funso liti?
18 Mu ulosi wake wonena za masiku otsiriza, Yesu analosera kuti adzakhazikitsa njira yoperekera “chakudya [chauzimu] pa nthawi yoyenera.” (Mat. 24:45-47) Kodi njira yake inali yotani? Mofanana ndi nthawi ya atumwi, njira yake inali yogwiritsa ntchito anthu ochepa podyetsa anthu ambiri. Koma pamene masiku otsiriza ankayamba, funso linali lakuti, Kodi anthu ochepawo ndi ndani? Nkhani yotsatira idzayankha funsoli ndiponso mafunso ena okhudza ulosi wa Yesu.
^ ndime 3 Ndime 3: Nthawi ina Yesu anadyetsanso mozizwitsa amuna 4,000 limodzi ndi akazi ndi ana. Iye anatenganso chakudya “n’kupatsa ophunzirawo ndipo iwo anagawira khamu la anthulo.”—Mat. 15:32-38.
^ ndime 7 Ndime 7: Pa nthawi imene Petulo anali moyo, “ana a nkhosa” onse amene ankadyetsedwa anali oti adzapita kumwamba.
^ ndime 8 Ndime 8: Mawu akuti Akhristu atsopano “anapitiriza kulabadira zimene atumwiwo anali kuphunzitsa” akusonyeza kuti atumwi ankaphunzitsa anthu nthawi zonse. Zinthu zina zimene atumwi ankaphunzitsa zinalembedwa m’mabuku a Malemba Achigiriki.
^ ndime 12 Ndime 12: Anthu ena amene sanali atumwi anapatsidwanso mphatso zapadera za mzimu woyera. Koma zikuoneka kuti nthawi zambiri ankalandira mphatsozo kuchokera kwa atumwi kapena pamaso pawo.—Mac. 8:14-18; 10:44, 45.
^ ndime 13 Ndime 13: Mawu a mtumwi Paulo pa lemba la Machitidwe 20:29, 30 anasonyeza kuti mpingo udzasokonezedwa ndi anthu ochokera mbali ziwiri. Poyamba, ananena kuti Akhristu onyenga (“namsongole”) ‘adzafika pakati pa’ Akhristu oona. Kenako ananena kuti ‘pakati pa’ Akhristu oonawo, ena adzapatuka n’kuyamba kulankhula “zinthu zopotoka.”
^ ndime 17 Ndime 17: Onani nkhani ya m’magazini ino yakuti “Dziwani Kuti Ine Ndili Pamodzi ndi Inu Masiku Onse” patsamba 11, ndime 6.


text:
NSANJA YA OLONDA (YOPHUNZIRA) FEBRUARY 2016
M’magaziniyi muli nkhani zophunzira kuyambira April 4 mpaka May 1, 2016.
Yehova Wandithandiza Kwambiri Pomutumikira
A Corwin Robison anatumikira Mulungu mokhulupirika kwa zaka 73, ndipo zaka zoposa 60 pa zaka zimenezi, anatumikira pa Beteli ya ku United States.
Abulahamu Anali “Bwenzi” la Yehova
Kodi mukufuna kukhala bwenzi la Yehova? Chitsanzo cha Abulahamu chingakuthandizeni.
Tsanzirani Anthu Amene Anali pa Ubwenzi Wolimba ndi Yehova
Kodi n’chiyani chinathandiza Rute, Hezekiya komanso Mariya kuti akhale pa ubwenzi wolimba ndi Mulungu?
Kodi Mungatani Kuti Muzitumikirabe Yehova Mosangalala?
Mfundo zitatu zimene mukamaziganizira zingakuthandizeni kuti muzitumikirabe Yehova mosangalala.
Muzikhala Okhulupirika kwa Yehova
Chitsanzo cha Yonatani chingatithandize kukhala okhulupirika kwa Yehova pa mavuto osiyanasiyana.
Tizitsanzira Atumiki a Yehova Amene Anali Okhulupirika
Kodi Davide, Yonatani, Natani ndiponso Husai anasonyeza bwanji kuti anali okhulupirika kwa Yehova kuposa kwa wina aliyense?
Galimoto Yodziwika Kwambiri Yokhala ndi Zokuzira Mawu
Kuchokera mu 1936 mpaka 1941, galimoto ya zokuzira mawu inathandiza a Mboni za Yehova ochepa a ku Brazil kuti athe kulalikira uthenga wa Ufumu kwa anthu ambiri m’dzikoli.


text:
Mfundo Zothandiza Mabanja | Mwamuna Ndi Mkazi Wake
Kodi Mungasonyezane Bwanji Ulemu?
VUTO LIMENE LIMAKHALAPO
Mwamuna ananena kuti: “Titangokwatirana kumene, ine ndi mkazi wanga tinali ndi maganizo osiyana pa nkhani ya mmene tingamasonyezerane ulemu. Sikuti pali amene anali ndi maganizo olakwika ayi, tinkangoona zinthu mosiyana basi. Nthawi zambiri ndinkaona kuti mkazi wanga sankandilankhula mwaulemu ngati mmene ndikanafunira.”
Mkazi ananena kuti: “Kumene ine ndinakulira tinkakonda kulankhulana ndi mawu okweza, kupanga tsinya kapena zinazake pankhope polankhula komanso kudulana mawu. Kuchita zimenezi sitinkakuona ngati kupanda ulemu. Koma ndi zosiyana kwambiri ndi chikhalidwe cha kwawo kwa mwamuna wanga.”
Kusonyezana ulemu m’banja ndi chinthu chofunika kwambiri. Koma kodi mungasonyeze bwanji mwamuna kapena mkazi wanu kuti mumamulemekeza?
ZIMENE MUYENERA KUDZIWA
Amuna amafuna kulemekezedwa. Baibulo limauza amuna kuti: “Aliyense wa inu akonde mkazi wake ngati mmene amadzikondera yekha.” Koma kenako limapitiriza kuti: “Mkazi azilemekeza kwambiri mwamuna wake.” (Aefeso 5:33) Ngakhale kuti amuna ndi akazi omwe amafuna kukondedwa ndiponso kulemekezedwa, amuna ndi amene amasangalala kwambiri akamalemekezedwa. Mwamuna wina dzina lake Carlos * anati: “Amuna amafuna kuti azidzimva kuti amatha kuthetsa mavuto ndiponso kusamalira banja lawo.” Mkazi akamalemekeza mwamuna wake chifukwa choti amachita bwino zinthu zimenezi, mwamunayo amasangalala ndipo mkaziyonso zimamuyendera bwino. Mkazi wina dzina lake Corrine anati: “Ndikamalemekeza kwambiri mwamuna wanga, iyenso amandikonda kwambiri.”
Nawonso akazi amafuna kulemekezedwa. Zimenezi ndi zomveka chifukwa ngati mwamuna salemekeza mkazi wake, n’zovuta kuti amukonde. Mwamuna wina dzina lake Daniel anati: “Ndikufunika kumalemekeza maganizo a mkazi wanga komanso mmene akumvera pa nkhani inayake. Sindiyenera kunyalanyaza mmene akumvera, ngakhale pamene sindikumvetsa chifukwa chake zinazake zamukhudza kwambiri.”
Kodi mwamuna kapena mkazi wanu amaonadi kuti mumamulemekeza? Nkhani yagona pa mmene mwamuna kapena mkazi wanu amaonera ulemu umene mumamupatsa, osati pa mmene inuyo mumaonera zimene mumachita. Mkazi amene tamutchula pakamutu kakuti “Vuto Limene Limakhalapo” uja anazindikira mfundo imeneyi ndipo anati: “Ngakhale kuti ineyo sindinkaona kuti zimene ndikuchitazo ndi kupanda ulemu, ndinkafunikabe kusintha chifukwa zinkamupangitsa mwamuna wanga kuona kuti sakulemekezedwa.”
ZIMENE MUNGACHITE
Lembani zinthu zitatu zokhudza mwamuna kapena mkazi wanu zimene zimakusangalatsani. Zinthu zimenezi ndi zomwe zingachititse kuti muzimulemekeza.
Kwa mlungu umodzi, ganizirani mmene inuyo (osati mwamuna kapena mkazi wanu) mumachitira pa zinthu zotsatirazi:
Zimene mumalankhula. Kafukufuku wina anasonyeza kuti “anthu amene ali ndi banja losangalala komanso lolimba, akamakambirana za vuto linalake amanena zinthu 5 zabwino pa chinthu chimodzi chilichonse cholakwika. Koma mabanja osalimba amakonda kumangokambirana zinthu zolakwika zokhazokha.” *—Lemba lothandiza: Miyambo 12:18.
Dzifunseni kuti: ‘Kodi ndimalankhula mwaulemu kwa mwamuna kapena mkazi wanga? Ndikayerekezera nthawi zimene ndimamuyamikira ndi zimene ndimatchula zomwe walakwitsa, kodi zikuchuluka ndi ziti? Kodi mawu anga amamveka bwanji ndikamafotokoza maganizo anga?’ Kodi mwamuna kapena mkazi wanu angavomereze zimene mwayankhazo?—Lemba lothandiza: Akolose 3:13.
Tayesani izi: Yesetsani kuti tsiku lililonse muziyamikira mwamuna kapena mkazi wanu pa chinthu chinachake. Mungachite izi: Onaninso zinthu zimene zimakusangalatsani zomwe munalemba zija. Khalani ndi chizolowezi chouza mwamuna kapena mkazi wanu zinthu zimene amakusangalatsani.—Lemba lothandiza: 1 Akorinto 8:1.
Zimene mumachita. Mkazi wina dzina lake Alicia anati: “Zimanditengera nthawi yambiri kuti ndigwire ntchito zonse zapakhomo ndipo mwamuna wanga akamaika pamalo pake zinthu zimene wagwiritsa ntchito kapena akamatsuka mbale zimene wadyera, ndimamva kuti amayamikira ntchito imene ndagwira komanso kuti amandiganizira.”
Dzifunseni kuti: ‘Kodi ndimasonyezadi kuti ndimalemekeza mwamuna kapena mkazi wanga? Kodi ndimacheza naye mokwanira ndiponso kumumvetsera akamafotokoza maganizo ake?’ Kodi mwamuna kapena mkazi wanu angavomereze zimene mwayankhazo?
Tayesani izi: Lembani zinthu zitatu zimene mukufuna kuti mwamuna kapena mkazi wanu azichita posonyeza kuti amakulemekezani. Pemphani mnzanuyo kuti nayenso alembe zimene akufuna. Kenako aliyense apatse mnzake zimene walemba n’cholinga choti aliyense azichita zimene mnzakeyo akufuna. Muziganizira kwambiri zimene inuyo muyenera kuchita posonyeza kuti mumalemekeza mnzanuyo. Mukayamba inuyo kulemekeza mnzanuyo, nayenso akhoza kuyamba kukulemekezani.
^ ndime 8 Mayina ena asinthidwa m’nkhaniyi.
^ ndime 14 Mfundozi n’zochokera m’buku lakuti, Ten Lessons to Transform Your Marriage.
Onaninso
Muzidalira Kwambiri Mulungu
Kudzifunsa mafunso awiri okha kungathandize kuti banja lanu liziyenda bwino.


text:
45 “‘Anthu inu, pogawana dzikoli kuti likhale cholowa chanu,+ mudzapatule malo ena ndi kuwapereka kwa Yehova+ monga gawo loyera.+ M’litali mwa malo amenewo mudzakhale mikono 25,000, ndipo m’lifupi mudzakhale mikono 10,000.+ Malo onsewo adzakhale gawo loyera.2 Pamalo amenewa padzakhale malo oyera okwana mikono 500 m’litali ndi mikono 500 m’lifupi. Malowa adzakhale ofanana mbali zonse.+ Kumbali zake zonse kudzakhale malo odyetserako ziweto okwana mikono 50.+3 Kuchokera pa miyezo ya malo amenewa, udzayeze malo okwana mikono 25,000 m’litali ndi mikono 10,000 m’lifupi. M’malo amenewa mudzakhale malo opatulika amene ndi malo oyera koposa.+4 Malo oyerawa adzakhale gawo la ansembe m’dzikoli.+ Ansembewo ndi atumiki a pamalo opatulika ndipo amayandikira kwa Yehova ndi kumutumikira.+ Malo amenewa adzakhale awo kuti adzamangepo nyumba zawo. Adzakhalenso malo opatulika omangapo nyumba yopatulika.5 “‘Kudzakhalenso malo okwana mikono 25,000 m’litali ndi mikono 10,000 m’lifupi.+ Malo amenewa adzakhale a Alevi, atumiki a pa Nyumbayo. Aleviwo adzakhale ndi zipinda 20 zodyeramo chakudya.+6 “‘Anthu inu mudzapereke malo okwana mikono 5,000 m’lifupi ndi mikono 25,000 m’litali kuti adzakhale malo a mzinda. Malo amenewa adzakhale moyandikana ndi chopereka chopatulika,+ ndipo adzakhale a anthu a nyumba yonse ya Isiraeli.7 “‘Malo a mtsogoleri wa anthu adzakhale kumbali iyi ndi kumbali ina ya chopereka chopatulika+ ndi ya malo a mzinda. Adzakhale pafupi ndi chopereka chopatulika komanso pafupi ndi malo a mzindawo. Malo a mtsogoleriwo adzakhale kumadzulo ndi kum’mawa. M’litali mwake adzakhale ofanana ndi magawo a malo amene mafuko a Isiraeli adzalandire, kuchokera kumalire a kumadzulo kukafika kumalire a kum’mawa.+8 Malo amenewa adzakhale cholowa cha mtsogoleriyo mu Isiraeli. Atsogoleri anga sadzazunzanso anthu anga,+ ndipo adzagawa dzikoli kwa anthu a nyumba ya Isiraeli malinga ndi mafuko awo.’+9 “Yehova, Ambuye Wamkulu Koposa, wanena kuti, ‘Ndatopa nanu inu atsogoleri a Isiraeli!’+“‘Siyani ziwawa ndi kulanda zinthu za anthu anga.+ Muzichita zinthu motsatira malamulo komanso mwachilungamo.+ Lekani kulanda zinthu za anthu anga,’+ watero Yehova, Ambuye Wamkulu Koposa.10 ‘Anthu inu muzikhala ndi masikelo olondola, muyezo wa efa* wolondola ndi mitsuko* yoyezera yolondola.+11 Muyezo wa efa ndi wa mtsuko woyezera uzikhala wofanana komanso wosasinthasintha. Muyezo wa mtsuko uzikhala wokwanira gawo limodzi mwa magawo 10 a homeri.* Gawo limodzi mwa magawo 10 la muyezo wa homeri lizifanana ndi muyezo wa efa.+ Muzipeza miyezo yoyenera ya zimenezi potengera muyezo wa nthawi zonse wa homeri.12 Sekeli+ limodzi lizikwana magera 20.+ Muzitenga masekeli 20, masekeli 25 ndi masekeli 15 kuti ukhale muyezo wanu wa mane.’13 “‘Pa tirigu wanu wokwana homeri, muzitengapo gawo limodzi mwa magawo 6 a muyezo wa efa kuti likhale chopereka chanu. Pa balere wanu wokwana homeri muzipereka gawo limodzi mwa magawo 6 a muyezo wa efa.14 Poyeza mafuta oti muzipereka, muzigwiritsa ntchito mtsuko woyezera monga muyezo wanu wa nthawi zonse. Mtsukowo uzikwana gawo limodzi mwa magawo 10 a muyezo wa kori.* Mitsuko 10 izikwana homeri chifukwa mitsuko 10 imakwana homeri.15 Muzipereka nkhosa imodzi kuchokera pagulu la nkhosa zanu. Muzipereka nkhosa imodzi pa ziweto 200 zilizonse mu Isiraeli.+ Muzipereka nsembe zimenezi pamodzi ndi nsembe zambewu,+ nsembe yopsereza yathunthu+ ndi nsembe zachiyanjano+ kuti muziphimba machimo a anthu,’+ watero Yehova, Ambuye Wamkulu Koposa.16 “‘Anthu onse a m’dzikoli azidzapereka zopereka zimenezi+ kwa mtsogoleri mu Isiraeli.+17 Mtsogoleri+ wa anthu adzapatsidwa udindo woyang’anira nsembe zopsereza zathunthu,+ nsembe yambewu+ ndi nsembe yachakumwa.+ Iye azidzayang’anira nsembezo pa nthawi ya zikondwerero,+ pa masiku okhala mwezi,+ pa nthawi ya masabata+ ndi pa nthawi ya zikondwerero zonse za nyumba ya Isiraeli.+ Mtsogoleriyo ndi amene azidzapereka kwa ansembe nyama za nsembe yamachimo, nsembe yambewu, nsembe yopsereza yathunthu ndi nsembe zachiyanjano kuti aphimbe machimo a nyumba ya Isiraeli.’18 “Yehova, Ambuye Wamkulu Koposa, wanena kuti, ‘M’mwezi woyamba, pa tsiku loyamba la mweziwo, uzitenga ng’ombe yamphongo yaing’ono yopanda chilema+ kuchokera pagulu la ziweto, ndipo uziyeretsa malo opatulika ku machimo.+19 Wansembe azitenga ena mwa magazi a nsembe yamachimo ndi kuwapaka pafelemu+ la Nyumbayi ndi pamakona anayi a chigawo chachitatu cha guwa lansembe.+ Aziwapakanso pafelemu la kanyumba ka pachipata cha bwalo lamkati.20 Muzichitanso zimenezi pa tsiku la 7 la mweziwo chifukwa cha munthu aliyense amene walakwa komanso chifukwa cha munthu aliyense amene walakwitsa+ zinthu chifukwa chosadziwa. Anthu inu muziperekera Nyumbayi nsembe yophimba machimo.+21 “‘M’mwezi woyamba, pa tsiku la 14 la mweziwo, muzichita pasika.+ Muzichita chikondwerero chimenechi kwa masiku 7 ndipo muzidya mikate yopanda chofufumitsa.+22 Pa tsiku limeneli, mtsogoleri azipereka kwa ansembe ng’ombe yaing’ono yamphongo kuti ikhale nsembe yamachimo ake ndi a anthu onse a m’dzikoli.+23 Kwa masiku 7 a chikondwererocho,+ iye azipatsa ansembe nyama zoti ziperekedwe kwa Yehova monga nsembe yopsereza yathunthu. Azipereka ng’ombe zazing’ono zamphongo 7 ndi nkhosa zamphongo 7. Nyama zimenezi zizikhala zopanda chilema ndipo azizipereka tsiku ndi tsiku kwa masiku 7.+ Aziperekanso mbuzi yamphongo tsiku ndi tsiku monga nsembe yamachimo.+24 Popereka ng’ombe iliyonse yaing’ono yamphongo aziperekanso nsembe yambewu yokwana muyezo wa efa. Popereka nkhosa iliyonse yamphongo aziperekanso nsembe yambewu yokwana muyezo wa efa. Pa muyezo uliwonse wa efa azipereka mafuta okwana muyezo wa hini.+25 “‘M’mwezi wa 7, pa tsiku la 15 la mweziwo, pa nthawi ya chikondwerero,+ mtsogoleri azipereka kwa wansembe zinthu zofanana ndi zimenezi kwa masiku 7.+ Azipereka nsembe yamachimo yofanana ndi imeneyi, nsembe zopsereza zathunthu zofanana ndi zimenezi, nsembe yambewu yofanana ndi imeneyi ndiponso mafuta ofanana ndi amenewa.’”
Mawu a M'munsi
^ “Muyezo wa efa” ndi wofanana ndi chitini chamalita 22.


text:
Tizilemekeza Kwambiri Abale Ngati Amenewa
KUYAMBIRA mu 1992, abale a m’Bungwe Lolamulira amasankha abale okhulupirika omwe ndi akulu kuti aziwathandiza. * Abalewa ndi a “nkhosa zina” ndipo amachita zambiri pothandiza m’makomiti a Bungwe Lolamulira. (Yoh. 10:16) Iwo amapezeka pa misonkhano ya komiti imene amathandizayo. Abalewa amapereka mfundo ndiponso maganizo awo pa misonkhanoyi, koma a m’Bungwe Lolamulira ndi amene amasankha zochita. Abale amenewa amaonetsetsa kuti zimene komiti yasankha zizichitika ndipo amagwira bwino ntchito iliyonse imene apatsidwa. Amapitanso ku misonkhano yapadera ndiponso ya mayiko limodzi ndi abale a m’Bungwe Lolamulira. Nthawi zina amapemphedwa kuti akhale oimira likulu la Mboni za Yehova n’kumayendera maofesi a nthambi.
M’bale wina amene wagwira ntchito yothandiza Bungwe Lolamulira kuyambira mu 1992 ananena kuti: “Ntchito imene ndimagwira imathandiza kuti abale a m’Bungwe Lolamulira azigwira ntchito zina zofunika kwambiri.” M’bale winanso amene wagwira ntchitoyi kwa zaka 20 anati: “Ndimaona kuti ndi mwayi waukulu kwambiri kuthandiza abalewa ndipo sindinkayembekezera kuti ndingachite zimenezi.”
Bungwe Lolamulira lapatsa abale okhulupirikawa udindo waukulu ndipo limayamikira zimene amachita. Tiyeni tonse tizilemekeza kwambiri abale ngati amenewa.—Afil. 2:29.
^ ndime 2 Kuti mudziwe ntchito za makomiti 6 a Bungwe Lolamulira, werengani bokosi lakuti “Mmene Bungwe Lolamulila Limayendetsera Zinthu za Ufumu” m’mutu 12 wa buku lakuti, Ufumu wa Mulungu Ukulamulira.


text:
The Fouga Zephyr kwake masanjidwe awiri: - "Payekha" kasinthidwe ndi woyendetsa wina - "Wapawiri ulamuliro" kasinthidwe, mwachitsanzo ndi ndege awiri pa bolodi, chitsanzo Izi piloted ku mpando kumbuyo
kusiyana angapo pakati pa ndege weniweni ndi zitsanzo izi anaphunzitsidwa kugwiritsa ntchito yake mosavuta woyendetsa pafupifupi:
- Mphuno gearwheel ndi steerable pamene kwenikweni Fouga anathamangitsidwa pansi ndi mabuleki - Ndi GPS, ndi lo / DME ndi katswiri basi tikuuzidwa mu zitsanzo zonse - Magetsi angapo zapadera anayikidwa pa gulu la kuchepetsa zouluka pafupifupi (kutseka kuti uchiwo usatuluke, ankafika zida, airbrakes)
Zikuphatikizapo zolembedwa zonse mu chingerezi!
History:
Osati wotchuka monga "chachikulu-m'bale", ndege Fouga Magister, ndi Fouga Zephyr ndi Baibulo panyanja ya Fouga. Kumayambiriro a makumi asanu, ndi French Navy Ngopambana, kufunafuna njira national kuphunzitsa oyendetsa awo, anali ndi chidwi kwambiri ndi pulogalamu Fouga mu patsogolo pa French Air Force. An Baibulo kusinthidwa kwa specifications Navy inamangidwa pa 1956 July 31, woyamba Fouga CM170M zinachitika, dzina lake "Esquif", anapanga ndege chake choyamba. A kugula 30 aircrafts inauzidwa ndi yobereka anali spaced pakati 1959 ndi 1961. Ichi chinali single kugula dongosolo la Baibulo ili ndege, n'kukhala CM175 "Zephyr" mogwirizana ndi ena French Navy aircrafts pa nthawi ino (Aquilon, Alize) pogwiritsa ntchito mayina mphepo. Komanso pa Fouga Zephyr anamugwiritsa ndi French Navy, makamaka ndi Foch ndi Clemenceau zonyamulira. Pa zaka zoposa makumi atatu, Zephyr wasonyeza kudalirika ndi robustness ake makhalidwe m'mikhalidwe kwambiri ntchito Gulu aerobatic zouluka Zephyrwas analengedwa 1961 ndi French Navy
makhalidwe General:
Mbali yapadera ya airframe kumaphatikizapo ndi 110 ° gulugufe mchira Wingspan: 12,15m Utali: 10,20m Msinkhu: 2,90m
Mwakuwoneka zofanana kwambiri ndi ndege Fouga Magister, ndi Zephyr ali Koma yodziwika ndi kusinthika kofunika. kwenikweni:
- Airframe reinforcements - Analimbitsa ankafika zida kuphatikizapo ntchito yapadera kuti "pa-zingakweze" mphuno zida mantha absorber - Kutsetsereka canopies ndi mphamvu catapult afunika ndipo tidakocheza ndi canopies anatsegulira - Mchira mbedza ndi zipangizo anapereka pa catapult afunika - Ngodya kuukira chizindikiro (BIP) kwa molondola chonyamulira ulamuliro ankafika
The Fouga Zephyr ali awiri Marbore II injini Pazipita misa kuti catapult 3450 makilogalamu Pazipita adaponya (pa nyanja) 400 Dani (x2) Pazipita rpm 22600 rpm
(5ource: English zolembedwa m'gulu Koperani)
Zitsanzo: André Chancel mulitali 2D ndi gauges: Jean-Pierre Langer Flight mphamvu: Jean-Pierre Bourgeois Zokonda Ground: Benoit Dubé Mawonekedwe: Marc Hardouin http://restauravia.com/ mlangizi luso: Claude Marie (a kale Fouga Zephyr mlangizi woyendetsa)


text:
Zimene Mungachite Kuti Mupewe Matenda a Shuga
CHIWERENGERO cha anthu odwala matenda a shuga chikuwonjezeka kwambiri moti matendawa angokhala mliri wa padziko lonse. Pali mitundu iwiri ikuluikulu ya matenda a shuga. Mtundu woyamba wa matendawa umagwira ana ndipo padakali pano madokotala sanapeze njira yowapewera. Mtundu wachiwiri ndiye wofala kwambiri ndipo anthu 90 pa 100 alionse amene amadwala matenda a shuga, amadwala mtundu umenewu. M’nkhaniyi tikambirana za mtundu wachiwiriwu.
Kale anthu ankaona kuti akuluakulu okha ndi amene amadwala matenda a shuga a mtunduwu. Koma masiku ano matendawa akumagwiranso ana. Madokotala odziwa bwino za matendawa amanena kuti n’zotheka kupewa mtundu wachiwiriwu. Choncho, kudziwa zambiri zokhudza matendawa kungakuthandizeni kudziwa mmene mungawapewere. *
Kodi Matenda a Shuga N’chiyani?
Anthu amene amadwala matenda a shuga amakhala kuti ali ndi shuga wam’magazi wochuluka kwambiri. Matendawa amapangitsa kuti shuga asamayende bwino kuchokera m’mitsempha kupita m’maselo amene amafunika shugayu kuti amugwiritse ntchito. Zimenezi zimachititsa kuti ziwalo zina zisamagwire bwino ntchito komanso kuti magazi asamayende bwino. Izi zingapangitse kuti zala kapena mapazi a munthu awonongeke kenako n’kudulidwa. Zingapangitsenso kuti munthu achite khungu komanso kuyamba kudwala matenda a impso. Anthu ambiri odwala matenda a shuga amamwalira ndi matenda a mtima kapena a kufa ziwalo.
Chinthu chachikulu chimene chimayambitsa matenda a shuga a mtundu wachiwiriwu ndi kunenepa kwambiri. Madokotala a matendawa amanena kuti munthu akakhala ndi mafuta ambiri pamimba ndi m’chiuno, akhoza kudwala matendawa. Komanso mafuta ambiri akakuta kapamba ndiponso chiwindi, zimapangitsa kuti shuga wa m’magazi asamayende bwino. Ndiye kodi mungatani kuti mupewe matendawa?
Zinthu Zitatu Zimene Zingakuthandizeni Kuti Mupewe Matendawa
1. Muzikayezetsa kuchuluka kwa shuga wam’magazi. Matenda a shuga akayamba, satheka kuwachiza chifukwa padakali pano palibe mankhwala ochiza matendawa. Munthu asanayambe kudwala matendawa, shuga wam’magazi ake amakwera pang’ono kuposa mlingo woyenera. Ichi chimakhala chizindikiro choti akhoza kudwala matendawa. Choncho, kuchuluka kwa shuga m’thupi si kwabwino pa thanzi la munthu. Komabe anthu amene shuga wachuluka pang’ono m’thupi mwawo, akhoza kuyesetsa kuchita zinthu zimene zingathandize kuti mlingo wa shuga ubwerere m’chimake. Ndi bwino kumakayezetsa kuchuluka kwa shuga wam’magazi chifukwa n’zovuta kudziwa ngati shuga wayamba kuchuluka m’thupi. Zili choncho popeza nthawi zambiri sipakhala zizindikiro zilizonse. Lipoti lina linasonyeza kuti padziko lonse, anthu 316 ali ndi vuto lokhala ndi shuga wam’magazi wochulukirapo kuposa mlingo woyenera, koma ambiri sadziwa zimenezi. Mwachitsanzo, United States kokha, anthu 90 pa 100 alionse omwe ali ndi vutoli, sadziwa.
Monga taonera, munthu akakhala ndi shuga wochulukirapo kuposa mlingo woyenera amatha kudwala matenda a shuga. Komatu munthu wotereyu akhoza kudwalanso matenda a maganizo. Ngati ndinu wonenepa kwambiri, simuchita masewera olimbitsa thupi komanso ngati anthu ena akwanu anadwalapo matenda a shuga, n’kutheka kuti muli kale ndi vuto lokhala ndi shuga wam’magazi wochulukirapo kuposa mlingo woyenera. Kuti mudziwe mlingo wa shuga amene ali m’magazi anu, mungachite bwino kukayezetsa.
2. Muzidya zakudya zoyenera. Mungachite bwino kuchita zinthu zotsatirazi ngati mungakwanitse. Musamadye kwambiri. M’malo momwa juwisi wotsekemera kwambiri kapena zakumwa zoziziritsa kukhosi, muzimwa madzi, tiyi kapena khofi. Muzikonda kudya buledi wabulauni, mpunga wabulauni ndi nsima ya mgaiwa. Musamakonde kudya buledi woyera, mpunga woyera kapena nsima yoyera chifukwa zinthu zofunika kwambiri m’thupi zimakhala zitachokamo. Muzidya nsomba, mtedza, nyemba komanso nyama yopanda mafuta ambiri.
3. Muzichita masewera olimbitsa thupi. Kuchita masewera olimbitsa thupi kungathandize kuti shuga wanu wam’magazi asachuluke komanso kuti musanenepe kwambiri. Katswiri wina ananena kuti, ndi bwino kuchepetsa nthawi imene mumaonera TV kuti muzipeza nthawi yochita masewera olimbitsa thupi.
Ngati ku mtundu kwanu kuli matenda a shuga, simungathe kusintha zimenezi. Komabe monga taonera m’nkhaniyi mungathe kuchita zinthu zimene zingathandize kuti inuyo musadwale matendawa. Kuchita zimenezi kungaoneke kovuta kwambiri, komatu n’kothandiza zedi.
^ ndime 3 Magazini ya Galamukani! sisankhira anthu zochita pa nkhani ya zakudya kapena masewera olimbitsa thupi. Aliyense ayenera kusankha yekha. Komanso ndi bwino kufunsa dokotala wodziwa bwino za matendawa musanasankhe zochita pa nkhaniyi.